title: News of the World (albumi)

text: Pian albumin ilmestymisen jälkeen, 11. marraskuuta 1977, alkoi Queenin 26 konserttia käsittänyt Yhdysvaltain-kiertue. Uudelta albumilta esitettiin toistuvasti kappaleet ”Get Down, Make Love”, ”Spread Your Wings”, ”My Melancholy Blues”, ”We Will Rock You”, ”We Are the Champions” ja ”Sheer Heart Attack”. Toisinaan esitettiin myös ”It’s Late” sekä kiertueen ensimmäisessä konsertissa Portlandissa ”Sleeping on the Sidewalk”. Kiertue päättyi 22. joulukuuta Inglewoodiin, missä esitettiin ajankohtaan sopivasti akustinen versio joululaulusta ”White Christmas”.


title: News of the World (albumi)

text: Queenin esiintymiset jatkuivat 12. huhtikuuta 1978 käynnistyneen Euroopan-kiertueen muodossa. Tämä kiertue sisälsi kaikkiaan 20 esiintymistä ja se päättyi kolmeen Lontoon konserttiin toukokuun 11.–13. päivinä. Euroopan-kiertueen esiintymiset venyivät yhtyeeltä toisinaan yli kaksituntisiksi, mikä oli selvästi keskimääräistä Queen-konserttia pidempi aika. ”It’s Late” oli nyt vakiinnuttanut paikkansa esityslistassa. Sekä Yhdysvaltain- että Euroopan-kiertueen settilistassa oli erikoisuutena cover ”Jailhouse Rock”.


title: News of the World (albumi)

text: Vuonna 1986 "News of the World" julkaistiin ensimmäisen kerran CD-formaatissa. Vuonna 1991 julkaistiin uusi CD-painos Yhdysvalloissa, mikä sisälsi yhden bonuskappaleen. CD-painoksia levystä on sittemmin otettu lukuisia. Esimerkiksi Japanissa julkaistiin vuonna 2004 painos, joka oli pakattu vinyylimäiseen kansikoteloon. Lisäksi vuonna 2001 oli julkaistu 500 kappaleen numeroitu erä värillisiä piraattivinyylejä.


title: News of the World (albumi)

text:
A-puoli
B-puoli


title: News of the World

text: News of the World on:


title: Sebastian Bach

text: Sebastian Bach (syntyjään Sebastian Philip Bierk, s. 3. huhtikuuta 1968, Freeport, Bahamasaaret), on heavy metal -laulaja, joka tunnetaan parhaiten entisenä Skid Row'n keulahahmona.


title: Sebastian Bach

text: Hän on syntynyt Bahamasaarilla ja kasvanut Peterboroughissa, Ontariossa. Hän on Kanadan kansalainen. Bach vaihtoi nimensä virallisesti Bierkistä Bachiksi, jotta se mukailisi kuuluisan säveltäjän Johann Sebastian Bachin nimeä. Sebastian on kertonut avoimesti haastatteluissa: "Pohjimmiltaan etsin tyylikästä rock'n'roll -nimeä ja koska en oikeastaan omannut luovuutta tai mielikuvitusta keksiäkseni omaa, päätin varastaa kuuluisan säveltäjän nimen. Ja se toimi!"


title: Sebastian Bach

text: Sebastianin vanhemmat erosivat kun Bach oli 11-vuotias. Hänen isänsä oli kuvataiteilija David Bierk (1944–2002), joka on tehnyt mm. Skid Row:n Slave to the Grind -albumin kannen. Veli on NHL:ssäkin pelannut maalivahti Zac Bierk ja sisko näyttelijätär Dylan Bierk.


title: Sebastian Bach

text: Sebastianilla ja Maria Bierkillä on kolme lasta, kaksi poikaa Paris ja London sekä tytär Sebastiana Maria Chantal (synt. 7/2007). Sebastian ja Maria avioituivat vuonna 1992 ja olivat naimisissa 18 vuotta. Sebastian ja Maria muuttivat erilleen huhtikuussa 2010 ja he yrittivät korjata välejään perheensä vuoksi. "Erimielisyytemme ovat osoittautuneet sovittamattomiksi. Vuonna 2011 lähdemme omille teillemme", Bach totesi 2010 vuoden lopulla TMZ.comille antamassaan lausunnossa.


title: Sebastian Bach

text: Bach kutsuttiin laulamaan Skid Row-yhtyeeseen v. 1987 18 vuoden iässä, kun kitaristi Dave Sabo kuuli hänen laulavan rock-valokuvaaja Mark Weissin häissä. Sabo lähetti Bachille nauhan yhtyeen soitosta, ja Bach liittyi yhtyeeseen. Vaikka yhtye nautti suurta suosiota Sebastianin ansiosta, hänet erotettiin 1996.


title: Sebastian Bach

text:
Erottamisensa jälkeen hän perusti yhtyeen Sebastian Bach and Friends. Yhtye kasattiin myöhemmin uudelleen uudella laulajalla ja rumpalilla. Vuoden 2000 alussa Bach alkoi esiintyä Broadwayllä. Hänen rooleihinsa kuuluivat mm. Riff Raff The Rocky Horror Show’ssa ja päärooli Jekyll & Hydessä. Vuoden 2002 alkupuoliskolla hänestä tuli tv-kanava VH1:n isäntä ohjelmaan Forever Wild. Bach on myös näytellyt tv-sarjassa Gilmoren tytöt, jossa hän esitti kuvitteellisen Hep Alien yhtyeen kitaristia yhteensä 13 jaksossa (2003-2007).
Vuonna 1989 Bachia kritisoitiin rankasti, kun hän piti lavalla sinne kesken keikan heitettyä T-paitaa, jossa luki "AIDS: Kills Fags Dead", (mukaillen slogania "Raid: Kills Bugs Dead"). Hän on myöhemmin pyytänyt tapahtumaa useasti anteeksi ja lahjoittanut rahaa AIDSin vastaiseen työhön. Myös Skid Row'n Dave Sabo ja Rob Affuso ovat kutsuneet tapahtumaa uransa ehkä noloimmaksi tilanteeksi.
Vuonna 1990 Bach esiintyi Guns n' Rosesin ja Metallican kanssa RIP Magazinen järjestämässä tapahtumassa. Konsertin aikana artistit esittivät toistensa laulamina kappaleita, mm. Bach lauloi G'n'R:n You're Crazyn ja Axl Rose lauloi Skid Row'n Piece of Me:n.


title: Sebastian Bach

text:
2002, Bach aloitti produktiossa Jesus Christ Superstar näytellen menestyksekkäästi Jeesuksen roolia näytelmässä, kunnes hänet erotettiin diivamaisen käytöksen vuoksi 2003. Hän on myös tehnyt levyn An Absence of Empathy progemetalliyhtye Frameshiftin kanssa, joka julkaistiin huhtikuussa 2005.
Sebastian on myös esiintynyt usealla keikalla Guns N' Rosesin kanssa laulaen kappaleen "My Michelle", ja myös tuurannut Axl Rosea tämän sairastuttua 2006 Euroopan-kiertueen viimeisellä keikalla laulaen "Paradise Cityn" ja "Nightrain":n.


title: Sebastian Bach

text: Vuonna 2009 Bach aloitti kahden seuraavan sooloalbuminsa nauhoitukset. Ensimmäinen albumi on tyyliltään kantria, ja toinen sisältää Skid Rowin tyyppistä materiaalia.


title: Brasilian Grand Prix

text: Brasilian Grand Prix () on Brasiliassa järjestettävä Formula 1 -sarjan osakilpailu.


title: Brasilian Grand Prix

text: Kilpailu on ajettu Autódromo José Carlos Pacen moottoriradalla Interlagosissa São Paulossa ja Autódromo Internacional Nelson Piquet’n moottoriradalla Jacarepaguássa Rio de Janeirossa. Nykyään kilpailu ajetaan Interlagosissa.


title: Brasilian Grand Prix

text: Brasilian GP muistetaan varsinkin vuoden 2003 kilpailusta, jossa Mark Webber ajoi kovalla vauhdilla seinään ja Fernando Alonso törmäsi Webberin renkaaseen, jolloin hänkin ajautui seinään. Kilpailu keskeytettiin punaisella lipulla, koska rata oli täynnä romua. Voitosta ei kuitenkaan heti kilpailun jälkeen ollut täyttä varmuutta. Kimi Räikkönen julistettiin heti kilpailun jälkeen voittajaksi, mutta myöhemmin Giancarlo Fisichella korjattiin kilpailun voittajaksi.


title: Brasilian Grand Prix

text: Mika Häkkinen ja Kimi Räikkönen juhlivat mestaruusvuosinaan Brasilian GP:n voittoa, myös Nico Rosberg voitti kilpailun kahdesti vuosina 2014 ja 2015. Keke Rosberg hylättiin toiselta sijalta omana mestaruusvuonnaan 1982 ja myös vuonna 1983 eikä tuolloin toista sijaa jaettu kenellekään.


title: Brasilian Grand Prix

text: "Punataustaiset kilpailut eivät kuuluneet Formula 1:n MM-sarjaan."


title: Musta kobra

text: Musta kobra on Ilkka Remeksen toinen nuorille suunnattu jännitysromaani. Kirjan päällyksen on tehnyt Mika Tuominen. Kirjan päähenkilö on myös muissa Remeksen nuortenkirjoissa seikkaileva Aaro Korpi.


title: Klemm

text: Klemm oli saksalainen, Hanns Klemmin vuonna 1926 Böblingeniin perustama lentokonetehdas, joka tuli kuuluisaksi 1930-luvun alkupuolen urheilukoneillaan.


title: Klemm

text: Klemmin lentokoneita olivat:


title: Eurovision laulukilpailu 1997

text: Eurovision laulukilpailu 1997 oli järjestyksessään 42. Eurovision laulukilpailu ja se järjestettiin Dublinissa 3. toukokuuta 1997. Juontajina toimivat Ronan Keating ja Carrie Crowley. Kilpailun voitti Ison-Britannian edustaja Katrina and the Waves kappaleella "Love Shine a Light". Se sai yhteensä 227 pistettä, 10 pistettä viidestä maasta ja ennätyksellisesti 12 pistettä kymmenestä maasta.


title: Eurovision laulukilpailu 1997

text: Vuoden 1996 Euroviisujen alkukarsinnoissa ilmenneiden ongelmien vuoksi Euroopan yleisradiounioni esitteli uuden systeemin vuodelle 1997: maat, joilla on alhaisin pistekeskiarvo viimeiseltä neljältä vuodelta joutuisivat jättämään vuoden 1997 kilpailun väliin ja maat, joilla on alhaisin pistekeskiarvo viimeiseltä viideltä vuodelta joutuisivat jättämään tulevat kilpailut väliin. Jos maa joutuu jättämään yhden vuoden väliin, se saa osallistua automaattisesti seuraavana vuonna. Kilpailevien maiden lukumäärä laski 25:een ja Italia oli jo ilmoittanut, että tämä olisi heidän viimeinen vuotensa Euroviisuissa. Belgia, Israel, Romania, Slovakia ja Suomi jättivät kilpailun väliin edellisen vuoden huonon menestyksen takia.


title: Eurovision laulukilpailu 1997

text: Vuonna 1997 taustanauhojen käyttö sallittiin ilman lavalla tehtävää soiton imitointia. Kuitenkin yhä suurin osa maista valitsi oman kapellimestarin johtamaan maansa kappaleen. Ylikapellimestari oli Frank McNamara, joka ei tänä vuonna johtanut yhtäkään kilpailukappaletta, mutta hän oli aikaisemmin johtanut Islannin laulut vuosina 1994 ja 1995.


title: Eurovision laulukilpailu 1997

text: Tässä kilpailussa kokeiltiin ensimmäistä kertaa puhelinäänestystä viidessä maassa, jotka olivat Itävalta, Sveitsi, Saksa, Ruotsi ja Iso-Britannia. Muissa maissa noudatettiin edelleen vanhaa tuomaristokäytäntöä, mutta seuraavana vuonna puhelinäänestys olikin käytössä jo lähes jokaisessa osallistujamaassa.


title: Eurovision laulukilpailu 1997

text: Mukaan vuoden 1997 Euroviisuihin pääsi tämän listan 23 parasta maata. Italia palasi mukaan kilpailuun. Keltaisella taustavärillä on merkitty kilpailusta jäähylle joutuneet maat. Lisäksi Israel vetäytyi vapaaehtoisesti, koska kilpailu oli holokaustin muistopäivänä. Muussa tapauksessa Bosnia-Hertsegovina olisi joutunut jäämään pois. Suomen olisi pitänyt saada vuonna 1996 vähintään 63 pistettä päästäkseen mukaan. Vuoden 1996 voittaja Irlanti oli automaattisesti mukana vuoden 1997 kisassa, se on merkitty hopeisella taustavärillä. Taulukossa eivät ole myöskään vuoden 1996 kisan alkukarsinnasta vapaaehtoisesti poissa olleet maat. Pistekeskiarvot on laskettu laskemalla kunkin maan pistemäärät vuosilta 1993–1996 yhteen ja jakamalla summa maan osallistumiskertojen määrällä niinä neljänä vuotena.


title: Bücker Flugzeugbau

text: Bücker-Flugzeugbau GmbH oli saksalainen lentokonetehdas, joka perustettiin vuonna 1932 ja joka toimi vuoteen 1945. Se teki Luftwaffen peruskoulukoneet.


title: Bücker Flugzeugbau

text: Yhtiön perusti Carl Clemens Bücker, joka oli entinen Saksan laivaston upseeri. Hän oli osallistunut ensimmäiseen maailmansotaan. Sen jälkeen hän työskenteli vuosia Ruotsissa osallistuen Svenska Aero -lentokonetehtaan perustamiseen. Hän myi osuutensa siitä vuonna 1932 ja palasi Saksaan perustaen tehtaan sinne. Tehtaan yhtiö perusti Johannisthaliin, Berliiniin, vuonna 1934. Tehtaan, Saksan ja Ruotsin varusteluteollisuuskytkennät ovat mielenkiintoisia ottaen huomioon sen pääsuunnittelijan Saksassakin olleen ruotsalainen Andersson, joka sodan alettua palasi Saabille. Tämän takia Saab Safirissa on moni Bestmannin piirteitä.


title: Bücker Flugzeugbau

text:
Bückerin kolme suosituinta konetta olivat Bücker Bü 131 "Jungmann" (1934), Bücker Bü 133 "Jungmeister" (1936) ja
Bücker Bü 181 "Bestmann" (1939).


title: Bücker Flugzeugbau

text: Näiden lisäksi tehdas valmisti lisenssillä seuraavia koneita:


title: Bücker Flugzeugbau

text: Osia tehdas teki seuraaviin:


title: Bücker Flugzeugbau

text:
Sodan lopussa tehdas jäi Neuvostoliiton vyöhykkeelle ja yhtiö lopetti toimintansa.
Bü 181-konetta valmistettiin toisen maailmansodan jälkeen Tšekkoslovakiassa ja Egyptissä.


title: Bücker Flugzeugbau

text: Bückerin lentokoneet


title: George Tupou V

text: George Tupou V (tongaksi: "Siaosi Tupou V", koko nimeltään "Siaosi Tāufaʻāhau Manumataongo Tukuʻaho Tupou V", 4. toukokuuta 1948 Nukuʻalofa, Tonga – 18. maaliskuuta 2012 Hongkong) oli Tongan kuningas isänsä Taufa’ahau Tupou IV:n kuolemasta 11. syyskuuta 2006 lähtien.


title: George Tupou V

text: George Tupou V opiskeli sveitsiläisessä eliittikoulussa ja Oxfordin yliopistossa Britanniassa. Hän oli myös Sandhurstin kuninkaallisessa sotilasakatemiassa.


title: George Tupou V

text: Jo kruununprinssinä ollessaan kuningas oli mukana Tongan politiikassa ja vuodet 1979–1998 hän toimi maansa ulkoministerinä. Politiikan lisäksi hänellä oli huomattavia liiketoimia Tongalla ja ulkomailla ilmailussa, tiedotusvälineissä, pankkitoiminnassa ja sähkönjakelussa, joista viimeksi mainittu on aiheuttanut vastarintaa, koska sähkönhinta on nousussa. Kuningas ei ollut naimisissa, mutta hänellä oli avioton tytär 'Ilima Lei Tohi. Vuonna 2008 kuningas ilmoitti luopuvansa absoluuttisesta vallasta vapailla vaaleilla valitun parlamentin ja pääministerin hyväksi.


title: George Tupou V

text: George Tupou V:n kruunajaiset järjestettiin 1. elokuuta 2008 alkaen. Viisipäiväisten juhlallisuuksien tuhanteen kutsuvieraaseen kuuluivat Japanin kruununprinssi Naruhito, Thaimaan prinsessa Maha Chakri Sirindhorn ja Gloucesterin herttua ja herttuatar. Kruunajaisia jouduttiin lykkäämään maan vuoden 2006 mellakoiden vuoksi.


title: George Tupou V

text: Maaliskuussa 2012 kuninkaan ilmoitettiin kuolleen hongkongilaisessa sairaalassa. Häneltä oli edellisenä vuonna leikattu syöpä munuaisesta.


title: George Tupou V

text: Tupou V:n seuraaja Tongan kuninkaana on hänen veljensä Tupou VI.


title: Malpensan kansainvälinen lentoasema

text: Malpensan kansainvälinen lentoasema (italiaksi: "Aeroporto di Milano-Malpensa") on kansainvälinen lentoasema Italiassa, Varesen maakunnassa, lähellä Milanoa. Se on yksi Milanon kolmesta kaupallisesta lentoasemasta Linaten lentoaseman ja Orio al Serion lentoaseman ohella.


title: Malpensan kansainvälinen lentoasema

text: Malpensan kansainvälinen lentoasemassa on kaksi terminaalia: T1 kaupalliselle liikenteelle ja T2 charter- ja halpalentoliikenteelle.


title: Malpensan kansainvälinen lentoasema

text: Malpensa on noin 22 miljoonalla vuotuisella matkustajallaan Italian toiseksi vilkkain lentoasema Leonardo da Vincin kansainvälisen lentoaseman jälkeen.


title: Malpensan kansainvälinen lentoasema

text: Malpensan lentoasemalta on yhteys Milanon Cadornan rautatieasemalle, josta on yhteydet Milanon metroon, kaupunkijunaan sekä lähijuniin. Junat liikennöivät terminaali 1:een puolen tunnin välein.


title: Malpensan kansainvälinen lentoasema

text: Malpensasta on linja-autoyhteys Milanon päärautatieasemalle, josta on jatkoyhteydet Trenitalian juniin sekä Milanon metroon. Matka-aika on noin tunti, mutta se saattaa muuttua liikennetilanteen mukaan.


title: Malpensan kansainvälinen lentoasema

text: Terminaali 1:n ja 2:n yhdistävä maksuton bussi liikennöi 20 minuutin välein vuorokauden ympäri.


title: Malpensan kansainvälinen lentoasema

text:
Malpensasta on myös yhteyksiä Linaten lentoasemalle sekä joihinkin Pohjois-Italian kaupunkeihin ja Sveitsiin.
Rakenteilla


title: Neuvostoliiton avaruusohjelma

text: Neuvostoliiton avaruusohjelma pohjautui venäläisen opettajan Konstantin Tsiolkovskin 1900-luvun alusta alkaen yksin tekemään tutkimustyöhön. Hän tutki ensimmäisenä avaruuslennon mahdollisuutta matemaattisesti. Hän teki suhteellisen vähän kokeellista tutkimusta, mutta kehitti silti muun muassa rakettien ohjausmenetelmiä, nestemäisiä ajoaineita ja monivaiheisen raketin periaatteen. Neuvostovaltio alkoi jo vuonna 1921 tukea rakettitutkimusta asevoimien budjettirahoituksella. GIRD-tutkimusryhmät konkretisoivat rakettien kehitystyön 1920-luvun puolivälistä alkaen. 1930-luvulla Sergei Koroljov nousi rakettitutkimuksen johtoon, mutta hän joutui asevoimien puhdistusten yhteydessä vankeuteen. Toisen maailmansodan aikana rakettialan tutkimus keskittyi maavoimien raketteihin ja lentokoneiden rakettipropulsioon.


title: Neuvostoliiton avaruusohjelma

text: Neuvostoliiton aikana koko avaruusohjelma oli asevoimien alaisuudessa. Korkeimmalla ministeritasolla Neuvostoliiton avaruusohjelmaa johti sotamarsalkka Dmitri Ustinov. Raketti- ja avaruusalassuunnittelija Sergei Koroljov vastasi kuolemaansa 1966 asti Neuvostoliiton avaruusohjelmasta.


title: Neuvostoliiton avaruusohjelma

text: Koroljovin johdolla Neuvostoliitto kehitti 1950-luvulla ensimmäisen mannertenvälisen ohjuksen, joka pystyi kantamaan ydinaseen yhdysvaltalaisiin kohteisiin. R-7-ohjus laukaistiin ensi kertaa 21. elokuuta 1957. Sekä Neuvostoliitto että Yhdysvallat ilmoittivat vuonna 1955 aikeestaan laukaista satelliitti kansainvälisen geofyysisen vuoden (1957–8) aikana. Ohjuksen onnistuneen koelaukaisun jälkeen ensimmäinen satelliitti Sputnik 1 rakennettiin nopeasti ja laukaistiin 4. lokakuuta 1957. Rakettiohjelman puitteissa rakennettiin Tiuratamin alueelle Baikonurin kosmodromi.


title: Neuvostoliiton avaruusohjelma

text: Koroljovilla oli useita kilpailijoita, muun muassa Jangel ja Tšelomei, jotka olivat pääasiassa ohjusinsinöörejä ja tämän ohessa avaruusinsinöörejä. N1-kuuraketin epäonnistumisen on katsottu johtuneen Koroljovin äkillisen kuoleman synnyttämästä kilpailusta hänen seuraajiensa kesken. Avaruustoiminnan siirtyminen kypsään vaiheeseen loi lisää byrokratiaa ja antoi vähemmän tilaa uusille näkemyksille. Avaruusohjelma oli hyvin suosittu kansan ja neuvostojohdon parissa, mutta aikaa myöten se kehittyi taloudellisesti tehottomaksi; ohjelma oli kuitenkin niin vahva, että se kesti Neuvostoliiton lakkautuksen Venäjällä ja jossain määrin myös Ukrainassa.


title: Neuvostoliiton avaruusohjelma

text: Venäläinen Konstantin Tsiolkovski oli nykyaikaisen avaruusmatkailun ensimmäisiä teoreettisia uranuurtajia. Raketteja ja avaruusmatkoja koskaeia tutkimuksia hän julkaisi 1800-luvun lopulta 1920-luvulle. Hän laati rakettitekniikan perusyhtälön, ideoi nesteraketin, aurinkopurjeen, avaruusaseman ja tähtienväliset lennot. Tsiolkovski päätteli aivan oikein, että tehokkain rakettipolttoaine on vety. Tsiolkovski oli aikaansa edellä. Eräs toinen avaruuslentojen ideoija oli Juri Kondratjuk, joka toi esille ajatuksen erillisestä kuumodulista.


title: Neuvostoliiton avaruusohjelma

text: Tsiolkovskin vielä eläessä Fridrih Tsander perusti 1931 rakettiyhdistys GIRD:in, joka jonkin ajan kuluttua liitettiin valtion RNII-tutkimisinstituuttiin. Varhaisiin venäläisiin rakettipiireihin kuuluivat mm. Sergei Koroljov, Leonid Duškin ja Valentin Gluško. 1930-luvulla kehitettiin nesteraketti GIRD-X, joka nousi alussa vain 80 metriä, mutta lopulta muutaman kilometrin korkeuteen. Myöhemmin 1930-luvulla rakettitutkimus hajautui Neuvostoliittossa muun muassa rakettilentokoneen kehittelyyn.


title: Neuvostoliiton avaruusohjelma

text:
Vuonna 1938 Stalin käynnisti suuren puhdistuksen, jossa useimmat Neuvostoliiton rakettitutkijat joutuivat työleireille. Rakettitutkijat antoivat panoksensa toisessa maailmansodassa kehittämällä venäläisille sota-aseeksi Katjuša-raketinheittimen. Toisen maailmansodan päättyessä vuonna 1945 venäläiset vangitsivat ja houkuttelivat Itä-Saksaan saksalaisen V2-raketin kehittelyssä olleita rakettitutkijoita. Nämä saksalaiset pakkosiirrettiin seuraavana vuonna Neuvostoliittoon, missä he kehittivät R-1:n, joka oli hieman muunneltu ja paranneltu V2. Saksalaiset ja enenevissä määrin venäläiset kehittelivät V2:lle seuraajia 40-luvun lopulla ja 50-luvun alussa. Kun Neuvostoliitto räjäytti 1949 ydinpommin, syntyi 1950-luvulla tarve kehittää yhä pidemmälle kantavia ydinohjuksia. Alussa 1940-luvulla luotiin pidennetty V-2 R-2, myöhemmin R-5 joka käytti jo uusia polttoaineita.
Vuoteen 1955 mennessä venäläiset olivat palauttaneet saksalaiset rakettiasiantuntijat takaisin kotimaahansa. Vuoteen 1957 mennessä kehitettiin mannertenväliseksi ohjukseksi R-7 Semjorka, jossa näkyi vielä sodanaikainen V2-teknologia. Raketti oli ohjukseksi sopimaton, parempaa käyttöä sille löytyi avaruuslaitteiden ja avaruusalusten laukaisijana.


title: Neuvostoliiton avaruusohjelma

text: Neuvostoliitto laukaisi avaruuteen Sergei Koroljovin johdolla 4. lokakuuta vuonna 1957 miehittämättömän Sputnik 1-satelliitin maata kiertävälle radalle R7-kantoraketilla. Siitä tuli maailman ensimmäinen satelliitti. Satelliitti oli ulkoa katsoen pallo, josta sojotti neljä antennia niin kuin sulkapallon sulat. Satelliitti kiersi maata noin 250 km:n korkeudessa ja näkyi yöllä taivaan halki liikkuvana tähtenä. Sen piipityksen saattoivat kuulla länsimaatkin vastaanottimistaan. Jo kolmen kuukauden päästä seuraavan vuoden tammikuussa vuonna 1958 satelliitti syöksyi Maan ilmakehään ja paloi.


title: Neuvostoliiton avaruusohjelma

text: Sputnik 1 johti kohuun sekä Neuvostoliitossa että Yhdysvalloissa sen jälkeen, kun brittiläinen lehdistö nosti sen merkittäväksi uutiseksi. Hruštšov vaati Koroljovia toteuttamaan uuden lennon välittömästi. Sputnik 2 -lento 3. marraskuuta kuljetti avaruuteen yli 1 000 kg:n aluksen mukanaan Laika-koira. Toukokuussa 1958 laukaistu Sputnik 3 painoi 1 500 kg.


title: Neuvostoliiton avaruusohjelma

text: Ensimmäisen Sputnikin lennon jälkeen koko maailma ihmetteli tapahtunutta, vaikka sekä Yhdysvallat että Neuvostoliitto olivat jo 1955 julkistaneet aikeensa lähettää satelliitti avaruuteen kansainvälisen geofyysisen vuoden (IGY, "International Geophysical Year") 1957–1958 aikana. Sputnik 1 järkytti varsinkin amerikkalaisia, jotka olivat luottaneet teknologiseen etumatkaansa. Se johti Yhdysvalloissa NASAn perustamiseen ja myöhemmin kuuohjelmaan (Apollo-ohjelmaan) sekä vauhditti omalta osaltaan raketti- ja ohjusteknologiaa.


title: Neuvostoliiton avaruusohjelma

text: Luna-ohjelman luotaimia oli monta eri tyyppiä: kiertolaisia, laskeutujia, iskeytyjiä, jopa näytteenhakijoita. Eräs niistä oli ensimmäinen kuuluotain (joukkoon kuului myös kaksi kuukulkijaa). Luna-ohjelman aikana Neuvostoliitto lähetti vuosina 1959–1976 24 luotainta Kuuhun. Niistä 15 oli menestyksellistä. 2. tammikuuta 1959 laukaistua Luna 1:tä edelsi kolme epäonnistunutta laukaisua vuonna 1958.


title: Neuvostoliiton avaruusohjelma

text: Luna 1–3 tutkivat Kuuta vuonna 1959. Luna 2 -luotain törmäsi suunnitelman mukaisesti Kuuhun. Sen jälkeen Luna 3 kuvasi Kuun "pimeän puolen". Tammikuussa 1966 Luna 9 teki ensimmäisenä avaruusaluksena pehmeän laskun Kuun pinnalle.


title: Neuvostoliiton avaruusohjelma

text: Vuosina 1971 ja 1973 Neuvostoliitto lähetti automaattiset kuuajoneuvot Lunohod 1 ja Lunohod 2 Kuun pinnalle.


title: Neuvostoliiton avaruusohjelma

text: Luna 16 ja Luna 20 hakivat Kuusta pienen määrän kuukivinäytteitä Neuvostoliittoon 1970-luvun alussa.


title: Neuvostoliiton avaruusohjelma

text: 4 000 kg painavasta Zenit-vakoilusatelliitista kehitettiin miehitetty Vostok-avaruusalus. Vuonna 1960 sillä tehtiin koelentoja, joilla lennätettiin muun muassa koiria testaamaan miehitetyn lennon turvallisuutta. 12. huhtikuuta 1961 kosmonautti Juri Gagarin kiersi Maan 108 minuutin pituisella maailman ensimmäisellä miehitetyllä avaruuslennolla. German Titov kiersi maan 17 kertaa Vostok 2:lla. Hän sairastui matkalla, mikä aiheutti vuoden viiveen miehitettyjen lentojen ohjelmaan. Vostok 3 ja Vostok 4 toimivat yhtä aikaa avaruudessa ja lähestyivät toisiaan viiden kilometrin etäisyydelle elokuussa 1962. Koe toistettiin heinäkuussa 1963, jolloin mukana oli ensimmäinen naiskosmonautti Valentina Tereškova Vostok 6 -aluksessa. Kokeilla harjoiteltiin avaruusalusten muodostelmalentoa ja valmistauduttiin telakoitumiskokeisiin.


title: Neuvostoliiton avaruusohjelma

text: Vuonna 1964 Korolev laajensi Vostokin kolmipaikkaiseksi Voshod-alukseksi, jossa kolmen hengen miehityksellä miehistöllä ei ollut tilaa käyttää avaruuspukuja, joten miehistö joutui luottamaan aluksen tiiviyteen.


title: Neuvostoliiton avaruusohjelma

text: Voshod 2 -aluksen miehistöön kuulunut Aleksei Leonov teki vuonna 1965 ensimmäisen avaruuskävelyn. Se oli ihmiselle ja avaruuspuvulle ensimmäinen testi avaruuden tyhjiössä olemisesta. Avaruuskävely kesti 10 minuuttia.


title: Neuvostoliiton avaruusohjelma

text: Maaliskuussa 1966 Venera-ohjelman Venera 3 oli ensimmäinen avaruusluotain, joka kiersi toista planeettaa, Venusta. Kuu, Mars ja Venus olivat Neuvostoliiton kaikki avaruusluotainten kohteita. Kuu- ja Venus-lennot olivat onnistuneempia kuin Mars-lennot, jotka ovat osoittautuneet myös myöhemmin vaikeammiksi.


title: Neuvostoliiton avaruusohjelma

text: Neuvostoliitto kehitti R-7-ohjuksesta 16 kantorakettiversiota, muun muassa Molnija ja Sojuz. Uuden sukupolven Sojuz-ohjelman avaruusaluksen suunnittelu alkoi vuonna 1962. Sojuzin ensimmäisellä miehitetyllä koelennolla 23. huhtikuuta 1967 yksin lentänyt kosmonautti Vladimir Komarov kuoli ensimmäisenä ihmisenä avaruuslennon aikana. Tämä oli koelentoon liittynyt menetys, mutta paljasti myös ohjelman laatuongelmat. Tästä huolimatta Sojuzista kehittyi erittäin luotettava miehitetty avaruusalus, joka on käytössä 2010-luvulla. NASAn sukkulan poistuttua käytöstä vuonna 2011, Sojuz on ainoa kulkuväline ISS-avaruusasemalle joidenkin vuosien ajan.


title: Neuvostoliiton avaruusohjelma

text: Neuvostoliitto pyrki kehittämään avaruusasemaa 1960-luvun jälkipuolelta lähtien, jolloin useat Sojuz-lennot pyrkivät mm. harjoittelemaan telakoitumista. Ensimmäinen avaruusasema, Saljut 1 laukaistiin avaruuteen 19. huhtikuuta 1971. Sen miehistö vietti 21 päivää aemalla, mutta kuoli paluulennolla Sojuz-kapselin ilmalukon petettyä. Saljut-asemia toteuttiin seitsemän. Niistä viimeinen oli Saljut 7, joka toimi 1981 alkaen ja pudotettiin ilmakehään 1990-luvun alussa. Asemilla vieraili yli 70 ihmistä ja ne ylläpitivät miehitettyjä avaruuslentoja Yhdysvaltain Apollo-lentojen jälkeen.


title: Neuvostoliiton avaruusohjelma

text: 20. helmikuuta 1986 Neuvostoliitto laukaisi Mir-avaruusaseman perusmoduulin. Asemalla tehtiin lukuisia ennätyksiä, muun muassa Valeri Poljakov vietti siellä yhtäjaksoisesti 438 vuorokautta. Asemalla vieraili yli sata ihmistä kahdestatoista maasta. Mir kestikin toimintakunnossa vielä pitkälle Neuvostoliiton hajoamisen jälkeiseen aikaan. Se pudotettiin hallitusti ilmakehään 23. maaliskuuta 2001.


title: Neuvostoliiton avaruusohjelma

text: Mir 2 -projekti aloitettiin helmikuussa 1976, mutta asemaa ei koskaan toteutettu. Osa Mir 2-asemaa varten kehitetyitä avaruusasemamoduuleista otettiin käyttöön Kansainvälisessä avaruusasemassa. Zarya oli ensimmäinen ja Zvezda kolmas kiertoradalle viedyistä kansainvälisen avaruusaseman osista. Pirs-telakointimoduuli oli ISS- avaruusaseman kuudes kiertoradalle viety moduuli.


title: Neuvostoliiton avaruusohjelma

text: Vuodesta 1976 Neuvostoliitto kehitti myös Buran-nimistä avaruussukkulaa vastineeksi Yhdysvaltain ohjelmalle. Buran oli jonkin verran Yhdysvaltain sukkulaa kehittyneempi, mutta se laukaistiin vain kerran 1988 miehittämättömänä kiertoradalle Energija-raketilla.


title: Maailman rauha (patsas)

text: Maailman rauha on Moskovan kaupungin Helsingin kaupungille lahjoittama pronssiveistos, jonka on veistänyt kuvanveistäjä Oleg Kirjuhin. Se sijaitsee Hakaniemenrannassa ja paljastettiin 14. tammikuuta 1990, kaksi kuukautta Berliinin muurin murtumisen jälkeen. Vastavuoroisesti Helsingin kaupunki lahjoitti Moskovan kaupungille kuvanveistäjä Antti Neuvosen veistoksen "Rauhan lapset".


title: Maailman rauha (patsas)

text: Patsas on 6,5 metriä korkea. Siinä eri mantereita edustavat ihmiset kannattelevat toisella kädellään maapalloa, jossa on lehvät. Vapaat kätensä patsaan hahmot ovat puristaneet nyrkkiin, minkä avulla he osoittavat mieltään maailmanrauhan puolesta.


title: Maailman rauha (patsas)

text: "Maailman rauha" on herättänyt keskustelua Suomessa. Vuonna 2008 se valittiin sekä kolmanneksi rumimmaksi että kolmanneksi rakastetuimmaksi helsinkiläiseksi patsaaksi sanomalehtien lukijaäänestyksissä.


title: Maailman rauha (patsas)

text: Patsasta joudutaan siirtämään Hakaniemen sillan siirron ja Hakaniemenrannan rakentamisen vuoksi. Suunnitelukilpailu ratkesi keväällä 2018, ja asemakaavasta päätetään alkuvuodesta 2019.


title: Maailman rauha (patsas)

text:
Ylipormestari Raimo Ilaskivi totesi patsaasta: "Se on voimakas ja puhutteleva, mutta myös keskustelua aiheuttanut työ." Patsaan liikanimi kansan suussa on Lasse Lehtisen mukaan ”katiskavarkaat”.
Patsaan nyrkkiä heristävien hahmojen tulkitaan edustavan eri maanosia, mutta joukosta puuttuu Aasian edustaja. Patsaan malliksi kulttuuritoimittaja Hannu Marttila on tulkinnut Pariisin Luxembourgin puiston suihkulähteen keskellä olevan Jean-Baptiste Carpeaux'n veistoksen "Neljä maanosaa".


title: Maailman rauha (patsas)

text: Patsaan tervasivat torstaina 10. lokakuuta 1991 Aleksis Kiven päivänä kello 16 alkaen valtiotieteiden ylioppilas Jari Kajas, oikeustieteen ylioppilas Mikael Jungner ja lääketieteen ylioppilas Sara Hirvelä. Tervan päälle oli laitettu höyheniä. Poliisi saapui paikalle 16.25 ja tilaisuus kesti kello 16.40:een, jolloin kaikki kolme kuljetettiin poliisiautossa pois.


title: Maailman rauha (patsas)

text: Itseään Höyhenryhmäksi kutsuneen joukon mielestä patsas on ruma, eikä sovi ympäristöön. Töhrijöiden tarkoituksena oli lähettää terveisiä Helsingin kaupunginvaltuustolle. Ryhmän mielestä Helsinki teki virheen ottaessaan patsaan vastaan samaan aikaan kun kommunismi oli päättymässä Itä-Euroopassa.


title: Maailman rauha (patsas)

text: Patsas yritettiin räjäyttää kaasupullolla 9.–10. toukokuuta 2010 välisenä yönä puolenyön aikaan. Poliisi tutki tapausta törkeänä vahingonteon yrityksenä. Toukokuussa 2016 eräs muusta rikoksesta tuomiota kärsivä vanki tunnusti räjäytysyrityksen ja häntä vastaan nostetaan siitä syyte.


title: James Moroka

text: Tohtori James Sebe Moroka (16. maaliskuuta 1891 Thaba-Ncho, Bophuthatswana – 10. lokakuuta 1985) oli eteläafrikkalainen lääkäri ja poliitikko. Hän oli yksi ensimmäisistä mustista eteläafrikkalaisista, joka valmistui lääkäriksi. Moroka opiskeli lääketiedettä Edinburghin yliopistossa.


title: James Moroka

text: Moroka valittiin Afrikan kansalliskongressin puheenjohtajaksi CYL:n tuella joulukuussa 1948 ja hänen puheenjohtajakaudellaan ANC:n vastarinta apartheidia vastaan alkoi radikalisoitua. James Moroka erotettiin ANC:stä vuonna 1952 hänen myönnettyä kommunismin hävittämislain nojalla häntä vastaan nostetut syytteet, vetosi lieventäviin asianhaaroihin ja julkisesti sanoutui irti ANC:n periaatteista. ANC:n puheenjohtajaksi nousi päällikkö Albert Luthuli.


title: Miika Partala

text: Miika Jorma Partala on sanoittaja, säveltäjä, kitaristi, laulaja. Partala on tullut tunnetuksi yhtyeissä Deuteronomium, No Man's Band, Stoner Kings, Icon Clan, Matkamiehet, Megiddon ja Feiled.


title: Miika Partala

text: Hän toiminut myös Metallimessun solistina muutamia kertoja.


title: V838 Monocerotis

text: V838 Monocerotis (lyh. V838 Mon) on Yksisarvisen tähdistössä sijaitseva tähti, joka tuli julkisuuteen 6. tammikuuta 2002 tapahtuneen eriskummallisen purkauksen vuoksi. Tässä purkauksessa ennen pieni ja himmeä tähti kirkastui lähes paljain silmin näkyväksi samalla kun se paisui viileäksi jättiläistähdeksi. Valokäyrän perustella kohdetta pidettiin aluksi novana, mutta sittemmin tämä vaihtoehto vaikuttaa hyvin epätodennäköiseltä. Kohteella näyttäisi olevan pieni sininen seuralaistähti.


title: V838 Monocerotis

text: Tutkimalla vanhoja kuvia samasta kohtaa taivasta, on arveltu, että ennen purkausta V838 Mon olisi ollut spektriluokan F3 V -tähti. Purkaus havaittiin 10. tammikuuta 2002 ja kun huomattiin, että kohde on novaksi poikkeuksellisen kylmä, sitä alettiin havaita intensiivisesti. Kohde saavutti huippukirkkautensa 6. helmikuuta, jonka jälkeen se alkoi himmentyä nopeasti. Maaliskuun alussa tähti kirkastui vielä kerran, tällä kertaa voimakkaimmin infrapuna-alueella. Huhtikuun 2002 aikana tähden kirkkaus saavutti uudelleen purkausta edeltäneen tason 15,6 magnitudia. Tähden fysikaalinen luonne oli kuitenkin muuttunut ja nyt aikaisemman pääsarjatähden sijasta paikalla oli punainen ylijättiläinen. Spektrissä esiintyvien metallien ja hiilimonoksidin perusteella on esitetty, että V838 Monocerotiksen pintalämpötila olisi vain 2 300 K ja spektriluokka L. Purkauksen aikana V838 Mon oli yksi galaksimme kirkkaimpia tähtiä.


title: V838 Monocerotis

text: Kiintoisa yksityiskohta V838 Monocerotiksessa on sitä ympäröivä laaja pölykuori, joka näkyy erittäin hyvin kohteesta purkauksen jälkeen otetuissa kuvissa. Etenkin alkuvaiheessa käytiin runsaasti keskusteluja siitä, liittyykö pöly nykyiseen purkaukseen, onko se mahdollisesti jonkin aikaisemman purkauksen jäänne vai sattuuko tähti vain sijaitsemaan tällaisen pölykertymän läheisyydessä. Asiasta ei ole vieläkään saatu täyttä varmuutta. On myös mahdollista, että kyseessä on jäänne tähtienvälisestä pilvestä, josta V838 Mon on muodostunut, jolloin kyseessä olisi varsin nuori tähti.


title: V838 Monocerotis

text: V838 Monocerotiksen purkaus ei ole erikoisuudestaan huolimatta täysin ainutlaatuinen. Vuonna 1988 Andromedan galaksissa havaittiin äkillisesti ilmestynyt hyvin kirkas punainen jättiläistähti, joka sai nimen M31-RV (sanoista M31 Red Variable). M31-RV:n absoluuttiseksi bolometriseksi magnitudiksi arvioitiin huimat –9,95 mikä vastaa noin 7,5 miljoonan Auringon luminositeettia ja sen pintalämpötila oli noin 4 000 K. Tähden ympäriltä havaittiin pölykuori, jonka säde oli noin 8000 Auringon sädettä.


title: V838 Monocerotis

text: Vuonna 1994 Linnunradassa havaittiin kirkas punainen jättiläistähti, joka sai nimen V4332 Sagittarii. Spektroskooppisten mittausten perusteella sen pintalämpötila aleni 4400K:sta 2300K:iin kolmessa kuukaudessa. V4332 Sgr:n ympäriltä ei havaittu pölykuorta.


title: V838 Monocerotis

text: Vuonna 2006 havaittiin galaksissa M85 kirkas punainen tähti, joka sai nimen M85 OT2006-1. Kohteen efektiiviseksi lämpötilaksi määritettiin 4600K ja valokäyrä muistutti paljon V838 Monocerotiksen valokäyrää. Vedyn α-viivan kapeuden vuoksi novapurkaus tai supernova ovat hyvin epätodennäköisiä selityksiä ilmiölle. Myös purkauksessa vapautunut energia, noin 6×10 ergiä, oli novalle aivan liian suuri, mutta paljon pienempi kuin supernovaräjähdyksessä olisi vapautunut.


title: V838 Monocerotis

text: On esitetty, että nämä tähdet yhdessä V838 Monocerotiksen kanssa muodostaisivat uuden muuttuvien tähtien luokan SECS (engl. "Stars Erupting into Cool Supergiants").


title: V838 Monocerotis

text: V838 Monocerotiksessa tapahtuneen prosessin kulkua on vaikea selittää, sillä ilmiö on lyhytaikainen ja ainoat vastaavalla tavalla käyttäytyneet tähdet tunnetaan vain kesken purkauksen tehdyistä havainnoista. Selitysmalleja ilmiölle on viime vuosina julkaistu useita, mutta lähes kaikki ovat jossakin suhteessa ongelmallisia.


title: Ryhmäaluelaki

text: Ryhmäaluelaki () vuodelta 1950 oli Etelä-Afrikan parlamentin säätämä laki, joka kuului maan apartheid-järjestelmään. Lain perusteella Etelä-Afrikka jaettiin eri roduille varattuihin alueisiin, joilta muiden etnisten ryhmien oli lähdettävä. Laki antoi hallitukselle vallan julistaa jokin alue kuuluvaksi jollekin tietylle ryhmälle ja poistaa muihin ryhmiin kuuluvat asukkaat alueelta väkivalloin. Laki kumottiin 5. kesäkuuta 1991.


title: Ryhmäaluelaki

text: Lain perusteella kaikki Etelä-Afrikan kehittyneimmät alueet varattiin valkoisille ja mustat, intialaiset ja värilliset sijoitetiin maaseudulle tai kaupunkien laitamille. 84 % maan pinta-alasta varattiin valkoisille, jotka edustivat 15 % väestöstä. Tämä epäsuhta johti ylikansoitukseen, sairauksiin ja ruokapulaan. Mustille varattuja aluita nimitettiin "heimokotimaiksi" tai bantustaneiksi.


title: Ryhmäaluelaki

text: Ryhmäaluelain nojalla siirrettiin 3,5 miljoonaa ihmistä pois kodeistaan. Siirretyistä vain 2 % oli valkoisia ja toisin kuin muut etniset ryhmät, nämä siirrettiin aikaisempaa aluettaan paremmille alueille. Kaupunkien ulkopuolelle perustetut townshipit aiheuttivat pitkiä työmatkoja ei-valkoiselle väestölle ja aiheuttivat sen, että suurin osa peruspalveluista kuten sairaalat ja poliisilaitokset olivat heille saavuttamattomissa. Ryhmäaluelain perusteella vain valkoiset saattoivat omistaa yrityksiä tai harjoittaa liiketoimintaa valkoisten alueilla, mikä hidasti ja vaikeutti muiden ryhmien taloudellista kehitystä.


title: Ryhmäaluelaki

text: Lakia sovellettiin pian muun muassa Johannesburgin Sophiatownin alueelle, joka oli ollut yksi kaupungin vanhimpia mustia asuinalueita. Hallitus julisti sen valkoiseksi, ja noin 65 000 asukasta siirrettiin kolmentoista mailin päässä sijaitsevalle uudelle alueelle. Kapkaupungissa lain nojalla tuhottiin värillisten asuttama District Six -alue.


title: Wayne Barlowe

text: Wayne Douglas Barlowe (s. 6. tammikuuta 1958 Glen Cove, New York) on yhdysvaltalainen tieteis- ja fantasiataiteilija sekä kirjailija. Hän on kuvittanut yli 300 kirjaa tai aikakauslehteä. Lisäksi hän on työskennellyt useiden elokuvien konseptitaiteilijana.


title: Wayne Barlowe

text: Vuonna 2004 Discovery Channel tuotti Barlowen tuntemattomalle planeetalle suuntautuvasta tutkimusretkestä kertovan "Expedition"-kirjan pohjalta kaksituntisen fiktiivisen dokumenttiohjelman nimeltä "Alien Planet". Se esitettiin ensimmäisen kerran toukokuussa 2005.


title: Icon Clan

text: Icon Clan on Jyväskylässä perustettu, englanniksi laulava suomalainen rock’n roll -yhtye. Yhtye on kiertänyt runsaasti Eurooppaa ja levyttää saksalaiselle Whirlwind Recordsille. Icon Clan on julkaissut kolme albumia, "Drive-in Religionin" vuonna 2001 ja "Cottonfield Gospelin" vuonna 2003. Yhtyeen uusin albumi "Rock n' Roll Rodeo" julkaistiin 23. elokuuta 2010.


title: Länsi-Saksan talousihme

text: Länsi-Saksan talousihme (, myös "Saksan talousihme") tarkoittaa Länsi-Saksan nopeaa taloudellista toipumista ja vaurastumista toisen maailmansodan jälkeen. Nopea talouskasvu alkoi niin Länsi-Saksassa kuin Itävallassakin 1950-luvun alussa.


title: Länsi-Saksan talousihme

text: Vastoin yleistä käsitystä tärkein taustavoima Länsi-Saksan talousihmeelle ei ollut Länsi-Euroopan taloudellinen avustusohjelma, joka tunnetaan nimellä Marshallin suunnitelma. Mikäli näin olisi ollut, olisivat myös apua huomattavasti enemmän saaneet maat, kuten Iso-Britannia ja Ranska, kokeneet vastaavan talousihmeen. Saksan taloutta rasittivat myös pitkään liittoutuneille maksettavat sotakorvaukset ja miehityksestä aiheutuvat kustannukset (vuosittain n. 2,4 miljardia dollaria), jotka ylittivät huomattavasti Saksan saaman Marshall-avun (n. 1,4 miljardia dollaria). Vuonna 1953 päätettiin, että Saksa maksaisi tästä summasta takaisin 1,1 miljardia dollaria.


title: Länsi-Saksan talousihme

text: Sodan jälkeisiä vaikeuksia lisäsivät sodan loputtua alkanut Saksan teollisuuden alasajo ja teollisuuslaitteiden takavarikointi eli Morgenthau-suunnitelma. Alkuperäiset sodanjälkeistä Saksaa koskeneet suunnitelmat tähtäsivät Saksan teollisuuskapasiteetin vähentämiseen 50 prosenttiin vuoden 1938 tasosta tuhoamalla noin 1 500 tuotantolaitosta. Terästuotanto oli määrä supistaa 25 prosenttiin vuoden 1938 tasosta ja tuhota kaikki telakat ja lentokoneteollisuus. Sotaa seuranneina kahtena vuotena Yhdysvallat toteutti suunnitelmaa takavarikoida teknologinen tietotaito ja patentit Saksasta. Kaikki saksalaiset patentit takavarikoitiin liittoutuneiden teollisuuden kilpailukyvyn parantamiseksi. John Gimbel esittää kirjassaan "Science Technology and Reparations: Exploitation and Plunder in Postwar Germany", että Yhdysvaltojen ja Ison-Britannian ottamat ”aineettomat korvaukset” olivat arvoltaan lähellä kymmentä miljardia dollaria. Tämän vertailukohdaksi kirjoittaja esittää, että Yhdysvaltojen bruttokansantuote vuonna 1948 oli 248 miljardia dollaria.


title: Länsi-Saksan talousihme

text: Talouskasvu lähti liikkeelle niin kutsutun D-markan liikkeellepanolla. Se korvasi aikaisemman Reichsmarkin. Saksan markan aliarvostus pitikin saksalaiset tuotteet seuraavina vuosina pitkään edullisina ja kilpailukykyisinä. Erityisen piristysruiskeen Saksan taloudelle antoi Korean sota (1950–1953), koska se lisäsi monien tuotteiden kysyntää. Sota toimi piristysruiskeena myös toiselle ”talousihmeelle”, eli samaan aikaan tapahtuneelle Japanin talousihmeelle. Talousihmeen ansiosta maahan kutsuttiin niin kutsuttuja vierastyöläisiä eli "Gastarbeiter", muun muassa turkkilaisia, italialaisia, portugalilaisia, kreikkalaisia ja jugoslaaveja, jotka olivat yksi talousihmeen toteutumisen edellytys.


title: Länsi-Saksan talousihme

text: Saksan talousihmeen ”luojana” pidetään yleisesti Ludwig Erhardia, talousihmeen aikaisen Konrad Adenauerin hallituksen talousministeriä. Erhard nimitti talousoppejaan ”sosiaaliseksi markkinataloudeksi”. Suurimmaksi osaksi talousihmeen ansiosta saksalaisten valitsivat Adenauerin kaikkien aikojen suurimmaksi saksalaiseksi Saksan television järjestämässä äänestyksessä. Saksan talousihme päättyi ensimmäisen kerran lamaan vuonna 1963. Lopullisesti talousihme päättyi 1970-luvun öljykriisiin, jonka jälkeen taloudellinen kasvu on ollut hitaampaa ja työttömyys suurempaa.


title: Länsi-Saksan talousihme

text: Myös Itävalta sisältyi Marshallin suunnitelmaan ja myös siellä se sai aikaan nopean talouskasvun. Sitä on kutsuttu myös Itävallan talousihmeeksi. Saksan tapaan myös Itävallassa toteutettiin valuuttauudistus, kun Itävallan šillinki korvasi miehityksen aikaisen Saksan markan. Myös Itävaltaan alettiin tuoda vierastyöläisiä jo 1950-luvulla.


title: Yersinia

text: Yersinia on gramnegatiivisten sauvanmuotoisten bakteerien suku. "Yersinia"-bakteerit ovat fakultatiivisia anaerobeja. Monet suvun jäsenet ovat ihmiselle patogeenisia ja aiheuttavat muun muassa vakavia vatsatauteja. Suku sai nimensä sveitsiläisen bakteriologin Alexandre Yersinin (1863–1943) mukaan, joka löysi "Yersinia pestis" -bakteerilajin vuonna 1894.


title: Yersinia

text: "Yersinia enterocolitica" -bakteeria voivat kantaa oireettomasti siat, muut tuotantoeläimet ja lemmikkieläimet. "Yersinia pseudotuberculosis" -bakteeri voi levitä myös jyrsijöiden, lintujen ja jopa vihannesten välityksellä. Yersinia ei yleensä tartu ihmisestä toiseen. Molemmat bakteerit voivat aiheuttaa suolistotulehduksen eli yersinioosin, ripulin ja jälkitauteina niveltulehduksia. Oireena on usein myös mahan oikealla puolella oleva voimakas kipu, jolloin diagnoosissa voidaan erehtyä luulemaan kipua umpilisäkkeen tulehdukseksi. "Y. enterocolitica" -bakteerista on myös ihmiselle haitattomia apatogeenisiä kantoja.


title: Yersinia

text: Tauti leviää yleensä raakojen tai huonosti kypsennettyjen elintarvikkeiden välityksellä. Bakteeri lisääntyy erityisen tehokkaasti jääkaappilämpötilassa, joten elintarvikkeiden pitkä säilytys lisää tartuntariskiä. Tartuntariskiä pienennetään lyhyillä säilytysajoilla ja asianmukaisella kylmäsäilytyksellä, elintarvikkeiden kunnollisella kuumentamisella ja huolellisella hygienialla, johon kuuluu käsien ja keittiövälineiden pesu ennen ja jälkeen ruoanlaiton.


title: Yersinia

text: "Yersinia pestis" -bakteeri voi aiheuttaa ihmiselle ruton, ja sitä pidetään laajojen historiallisten ruttoepidemioiden, kuten mustan surman, aiheuttajana.


title: Colours (Stonen albumi)

text: Colours on Stone-yhtyeen kolmas pitkäsoitto, joka julkaistiin vuonna 1990. Levyn tuottivat Mikko Karmila ja Stone. Masteroijana toimi Mika Jussila. Levy on omistettu Jallu Mantilalle. Sen tunnetuimmat kappaleet ovat ”Stone Cold Soul” ja ”White Worms”. Kappale ”Friends” on Led Zeppelin -cover. Jiri Jalkasen erotettua yhtyeestä tilalle otettiin Airdashin kitaristi Markku ”Nirri” Niiranen.


title: Colours (Stonen albumi)

text: Albumi ylsi Suomen virallisen listan sijalle 8, ja se pysyi listalla yhteensä 8 viikkoa.


title: Colours (Stonen albumi)

text: A-puoli


title: Colours (Stonen albumi)

text: B-puoli


title: Keittiömestari

text: Keittiömestari on ravintolakeittiön esimiehen ammattinimike. Aikoinaan nimikettä saivat käyttää vain ravintolakeittiön toiminnasta vastaavat henkilöt. Ruokapalvelutoimintojen monipuolistuessa nimikkeen käyttö on yleistynyt ravintola- ja catering-aloilla erittäin paljon. Titteli itsessään viittaa käsityöläisyyden aikakauteen ja vanhaan mestari-oppipoika -järjestelmään. Mestarin arvonimen saavuttaneet henkilöt olivat tuolloin alansa huippuammattilaisia. Heidän tehtävänään oli johtaa työtä ja siirtää tietotaitoaan alaisille eli kisälleille. Ammattikunta eli kilta valvoi käytännön työssä tapahtuvaa koulutusta.


title: Keittiömestari

text: Keittiömestarin lähin esimies voi olla esimerkiksi ravintolapäällikkö tai suuremmissa yksiköissä erillinen keittiöpäällikkö. Keittiöpäällikkö on yleensä keittiömestari, jolla on tulosvastuu oman yksikkönsä toiminnasta. Keittiöpäällikön alaisena voi työskennellä useita eritasoisia keittiömestareita, kokkeja ja muuta keittiön henkilökuntaa. Työnkuva on laajentunut vuosien saatossa erittäin paljon. Kädentaitojen ja esimiestaitojen rinnalle on noussut tarve hallita haastavia liikkeenjohdollisia asioita.


title: Keittiömestari

text: Nykyisin ravintolakeittiön esimiehen tehtäviä hoitavalla henkilöllä voi olla esimerkiksi ruoanvalmistukseen suuntautuneen restonomin (amk) tutkinto tai vanhamuotoinen opistoasteen esimiestutkinto. Keittiöesimiehenä toimivat henkilöt voivat suorittaa myös kansainvälisen keittiömestaritutkinnon. Tutkinnon tarkoituksena on todentaa yhdenvertaisesti keittiömestareiden osaaminen kansainvälisellä tasolla. CEC (Certified Executive Chef) ja CMC (Certified Master Chef) tutkintoihin valmentavaa koulutusta tarjottiin esimerkiksi Haaga-Helia ammattikorkeakoulussa syksyllä 2008 käynnistyneessä koulutusohjelmassa (Restonomi, (AMK)). Keittiömestareiden etujärjestönä Suomessa toimii vuonna 1950 perustettu Suomen Keittiömestarit ry.


title: Keittiömestari

text: Kuuluisia keittiömestareita ovat mm. Auguste Escoffier, Paul Bocuse (ranskal.), Gordon Ramsay (engl.), Thomas Keller (amerik.) sekä suomalaisista Eero Mäkelä, Martti Lehtinen, Jaakko Kolmonen ja Keijo Olander.


title: DN-jääpursi

text:
DN-jääpursi on jäällä purjeen avulla liikkuva vene. Pursi perustuu Detroit News -lehden vuonna 1937 järjestämän suunnittelukilpailun voittaneeseen ehdotukseen. Veneen enimmäispituus on 3,75 metriä ja sen paino on noin 55-70 kiloa.
DN-jääpursi on yhden hengen purjehdittava. Tosin kaksikin voi purrella matkustaa tilapäisesti.
Kovalla tuulella ja tasaisella jäällä jääpurret saavuttavat suuria nopeuksia (yli 100 km/h).


title: DN-jääpursi

text:
Pursi on kokoonlaitettava ja voidaan kuljettaa kätevästi henkilöauton kattotelineellä.DN-jääpurrella järjestetään virallisia kilpailuja ja Suomessa kilpaillaan SM-tasolla.
Vuosittain lajin kansainvälinen liitto järjestää sekä EM- ja MM-kisat.
Lajissa hyvin menestyneitä maita on USA, Viro, Puola, Ruotsi ja Saksa. Suomalainen ei ole
koskaan voittanut lajin maailman- tai Euroopan-mestaruutta.


title: Matti Olavi Ranin

text: Matti Helge Olavi Ranin (s. 24. lokakuuta 1952 Helsinki) on suomalainen näyttelijä Helsingin Kaupunginteatterissa. Hän on esiintynyt muun muassa suosituissa televisiosarjoissa "Ihmeidentekijät" ja "Parhaat vuodet".


title: Matti Olavi Ranin

text: Raninin ääni on tuttu monesta lasten piirroselokuvasta ja äänikaseteista.


title: Matti Olavi Ranin

text: Hänen vanhempansa olivat näyttelijä Matti Ranin ja televisio-ohjaaja Irja Ranin. Hänen isovanhempansa isän puolelta, Helge ja Saara Ranin, olivat myös näyttelijöitä. Hänen äidinpuoleinen isoisänsä oli näyttelijä Toivo Hämeranta.


title: Matti Olavi Ranin

text: Hän on työskennellyt usein isänsä Matti Raninin kanssa, mukaan lukien Kasper-teatterissa ja animaatioelokuvissa ääninäyttelijänä isänsä toimiessa elokuvan suomentajana ja ohjaajana.


title: Sojuz 12

text: Sojuz 12 oli uusitun Sojuz-avaruusaluksen koelento.


title: Sojuz 12

text: Laukaisu Baikonurin kosmodromilta tapahtui 27. syyskuuta 1973 kello 12.18.16 UTC. Miehistöä oli nyt vain kaksi kosmonauttia, jotka käyttivät painepukua laukaisun ja paluun aikana. Lento kesti yhden vuorokauden ja 23 tuntia, 15 minuuttia ja 32 sekuntia. Aluksen radiokutsu oli Урал eli Ural.


title: Deuteronomium (yhtye)

text: Deuteronomium on vuonna 1993 Jyväskylässä perustettu kristillinen death metal -yhtye. Deuteronomium on yksi Suomen ensimmäisistä kristillisistä metalliyhtyeistä, ja se oli jo varhaisina, aktiivisina vuosinaan yksi tunnetuimmista kristillisistä extreme metal -yhtyeistä myös Suomen ulkopuolella. Yhtyeestä oli vuoden 2000 tienoilla tullut sen verran tunnettu, että se kiinnitettiin joillain ulkomaisilla festivaaleilla pääesiintyjäksi. Virvoitusjuomamerkki Dr Pepper tunnetusti sponsoroi Deuteronomiumia. Deuteronomium nimitti musiikkiansa aikoinaan "death 'n' rolliksi", sillä death- ja black metalin lisäksi yhtye otti vaikutteita perinteisestä rockista, punkista sekä jazzista ja funk metalista.


title: Deuteronomium (yhtye)

text: Deuteronomium julkaisi kaksi täyspitkää studioalbumia, "Street Corner Queen" ja "Here to Stay", sekä ep:n "Tribal Eagle" ennen hajoamistaan vuonna 2001. Yhtye palasi estradille kesällä 2006 juhannuksena yhden konsertin ajaksi, jonka jälkeen joulukuun 24. päivä ilmoitti palaavansa taas kehiin. Ensimmäisen konserttinsa yhtye soitti Immortal Metal Fest -tapahtumassa Nokialla 19. toukokuuta, paluun kunniaksi se julkaisi "Spelled Alive" -live-dvd:n vuoden 2006 konsertista. 13. elokuuta 2008 yhtye julkaisi kolmannen albuminsa "From the Midst of the Battle" Bullroser Records -levymerkillä, ja albumin kappaleet ovat saaneet jonkin verran radiosoittoaikaa. Julkaisuviikolla 34 "From the Midst of the Battle" meni sijalle 11 Suomen virallisella listalla. Yhtye esiintyi Sauna Open Air -festivaaleilla vuonna 2009.


title: Deuteronomium (yhtye)

text: Deuteronomiumia on nimitetty "metallilegendaksi".


title: Deuteronomium (yhtye)

text: Ennen Deuteronomiumia laukaalaiset veljekset Manu ja Jarno Lehtinen soittivat vuoden 1990 tienoilla kokkolalaisessa DBM (Destroyer of Black Metal) -yhtyeessä. Yhtye vaihtoi nimensä Cathacombiksi ja julkaisi muutaman demon. Laukaa–Kokkola-välimatkan vuoksi Lehtiset kuitenkin erosivat pian yhtyeestä ennen kuin Cathacomb myöhemmin hajosi. Manu Lehtisellä oli vuoden 1991 tienoilla keksittynä nimi ja logo Deuteronomiumia varten. Nimi viittaa Viidenteen Mooseksen Kirjaan, mutta Lehtisen mukaan valintaperuste oli, että Deuteronomium on "pitkä, tyylikäs ja vaikea".


title: Deuteronomium (yhtye)

text: Vuonna 1993 laulaja-basisti Manu Lehtinen ja rumpali Jarno Lehtinen perustivat Deuteronomiumin. Yhtyeen tyyli oli aluksi nopeaa death metalia tai grindcorea ja yhtyeen vaikuttajiin kuuluivat ryhmät kuten Vengeance Rising, Mortification, Cannibal Corpse ja Carcass. Pian yhtyeeseen liittyivät kitaristit Miika Partala ja Tapio Laakso. Yhtye teki ensimmäisen konserttinsa Laukaan nuorisotalolla 3. joulukuuta 1993. Sen jälkeen yhtye äänitti ensimmäisen demonsa "Paths of Righteousness", joka sisältää kappaleet "Your Destructive Hate", "Thoughts of the Weary", "Apostasy (What Happened?)", "Stranger in a Strange Land" ja "My Prayer". Demosta tuli suosittu tietyissä piireissä. "Paths of Righteousnessin" sekä deathrash-yhtye Sanctifyn demon "Reality" katsotaan aloittaneen suomen kristilliset metallipiirit. Vuosien 1993 ja 1994 vaihteessa yhtyeen kokoonpano muuttui, kun Jarno Lehtinen ja Tapio Laakso jättivät Deuteronomiumin. Tämän jälkeen yhtyeen vakituiset muusikot olivat Manu Lehtinen ja Miika Partala. Kalle Paju ja Ali Hassinen liittyivät yhtyeeseen ja Deuteronomium soitti 31. toukokuuta Jyväskylän Hippoksella, Koulut liikkeelle -tapahtumassa Vaajakosken lukion edustajina. Tämän jälkeen yhtye menetti harjoittelutilansa, ja hajosi ensimmäisen kerran.


title: Deuteronomium (yhtye)

text: Vuonna 1995 yhtye palasi kokoonpanolla Manu Lehtinen, Miika Partala, Johnny Pesonen ja Jari Mantour. Partala otti laulun vastuulleen, ja Deuteronomium äänitti toisen demonsa "Crosshope". Demo julkaistiin vuonna 1996. Samana vuonna Deuteronomium soitti neljä konserttia. Se osallistui Jyväskylän Lutakko-klubin Bändikatselmus-tapahtumaan 24. huhtikuuta 1996. Toisen konsertin se soitti 10. toukokuuta Jyväskylän nuorten yökahvilassa, Yökemiassa. Konsertin jälkeen Mantour jätti yhtyeen, ja kolmihenkisenä Deuteronomium soitti konsertit Tikkakoskella, Kuikan lavalla 6. heinäkuuta ja 13. joulukuuta Laukaan nuorisotalolla.


title: Deuteronomium (yhtye)

text: Vuonna 1996 Deuteronomium meni studioon ja äänitti ensimmäisen ep:nsä, "Tribal Eaglen". Tyyliltään ep on perinteistä death metalia. "Tribal Eagle" julkaistiin kesällä 1997 ja ep:stä muodostui pieni suosikki tietyissä piireissä sekä laajensi yhtyeen ihailijakuntaa ulkomaille. Kansitaiteessa kuvattu motoristihenkinen tribaalikotka muodostui yhtyeen tunnukseksi ja oli Deuteronomiumin oheistuotteissa kuten t-paidoissa suosittu aihe. Deuteronomiumiin oli juuri liittynyt uusi jäsen, rumpali Janne-Jussi Kontoniemi. Yhtye soitti vuoden ensimmäisen konserttinsa 14. helmikuuta Yökemia-kahvilassa hard rock-yhtye Dust Eater Dogsin kanssa. 21. maaliskuuta Deuteronomium esiintyi Toivakkaan yläasteella Terapia-yhtyeen kanssa. 19. huhtikuuta yhtye osallistui Gospelin SM-kisoihin, jotka pidettiin Helsingin kulttuuritalolla. Esityksessä yhtyeen kokoonpanossa lauloi Anne-Marie Ruusunen, kuten myös seuraavassa konsertissa Jyväskylän Lutakossa, jossa soittivat myös No Man's Band ja Whiteside. Loppuvuoden yhtye soittivat muutaman konsertin Jyväskylän alueella yhtyeiden Dark Liturgy ja Dust Eater Dogs kanssa.


title: Deuteronomium (yhtye)

text: Vuonna 1998 Manu Lehtinen ja Miika Partala perustivat levy-yhtiön Little Rose Productions ky, jonka tarkoitus oli edistää ja monipuolistaa kotimaisen kristillisen musiikin kulttuuria tuomalla maahan levyjä sekä myydä niitä. Levymyynnin lisäksi Little Rose paitsi auttoi yhtyeitä kuten Immortal Souls alkuun myös julkaisi Deuteronomiumin ensimmäisen studioalbumin "Street Corner Queen". Albumi on kauttaaltaan kokeellinen ja yhdisteli useita eri musiikkityylejä extreme metaliin. Eräässä haastattelussa yhtye kertoi saaneensa innoitusta Waltari-yhtyeeltä. Albumi sai vaihtelevia arvosteluja: siinä missä The Phantom Tollboothin Spencer Cantwell kuvaili albumia "epäilemättä yhdeksi parhaista kristittyjen tekemistä metallialbumeista", No Life 'til Metalin Scott Waters taas piti sitä "umpimähkäisenä ja kuuntelukelvottomana". Vaikka albumia on kuvailtu "monipuoliseksi" sekä "omaperäiseksi ja luovaksi", Chronicles of Chaosin kaltaiset sivustot pitivät rap-, reggae- ja funk-vaikutteita sopimattomina. Albumi kuitenkin teki Deuteronomiumin tunnetummaksi. Kappaleesta "Spell of Hell" tuli Deuteronomiumin tunnetuin. Se on albumin äärimmäisimpiä kappaleita ja on muista poiketen tyyliltään black metallia. Sanoitukset varoittavat paholaisen petollisuudesta ja helvetin kauhuista. Imperiumi.netin arviossa kappale tulkittiin "jonkin sortin sinfonisen black metalin parodiaksi".


title: Deuteronomium (yhtye)

text: 6. maaliskuuta Deuteronomium esiintyi Vaasassa Club 25:ssä Jacks of All Trades -yhtyeen kanssa. Deuteronomium osallistui toisen kerran Gospelin SM-kisoihin Huittisissa 18. huhtikuuta ja sai kunniamaininnan. "Street Corner Queen" -albumin julkistamiskonsertti pidettiin 20. toukokuuta Lutakossa, lämmittely-yhtyeenä esiintyi Valo, joka tunnettiin myöhemmin nimellä Hallowed. 19. heinäkuuta Deuteronomium esiintyi Paraisissa, Hard'n Heavy from Above -tapahtumassa yhtyeiden Christlight, Mordecai ja Jacks of All Trades kanssa. Jacks of All Tradesin Lary Launonen soitti kitaraa Deuteronomiumin riveissä sillä Kalle Paju avioitui konserttia edellisenä päivänä.


title: Deuteronomium (yhtye)

text: Vuonna 1999 Deuteronomium meni studioon äänittämään uutta musiikkia. Yhtye julkaisi ensin maistiaiseksi singlen "To Die and Gain". Tässä vaiheessa yhtye vaihtoi extreme metal -henkisen logonsa nykyiseen, yksinkertaisempaan versioon. Yllättäen Lutakko-klubilta pyydettiin Deuteronomiumia esiintymään Sentencedin lämmittely-yhtyeenä 6. helmikuuta. Konsertti oli yhtyeen siihen mennessä merkittävin, ja Deuteronomium jakoi mielipiteitä Sentencedin riveissä. Muutamaa päivää myöhemmin 19. helmikuuta yhtye soitti Pietarsaaren Tupakkahuoneella Mordecain, Nitrospitin ja Rose Templen kanssa. Sitä seuraavana päivänä yhtye esiintyi "Cross Rokk" -tapahtumassa, Alavetelissä Oikumenen, Rose Templen, Nitrospitin ja Crosswarriorsin kanssa.


title: Deuteronomium (yhtye)

text: Pian Deuteronomium julkaisi toisen studioalbuminsa "Here to Stay", jolla yhtyeen tyyli vaihtui enemmän "death 'n' rolliin". Moni piti "Here to Staystä" esikoisalbumia enemmän, vaikka edellisen julkaisun tapaan jakoi mielipiteitä. Tukeakseen albumin myyntiä Deuteronomium aloitti "Here to Stay" -minikiertueen 14. huhtikuuta Hallowedin ja Catrabbitsin (nykyisin Sotahuuto) kanssa. Yhtye tuli entistä tunnetummaksi metallipiireissä ja siitä liikkui jo mitä erikoisimpia juoruja. Eräänkin tunnetun juorun mukaan "Deuteronomium esiintyi Kuopion Valhalla-metallibaarissa, jossa keikan jälkeen black metal -yhtye Barathrumin jäsen puukotti Deuteronomiumin rumpalin." Juorulla ei ole pohjaa sillä Deuteronomium ei koskaan esiintynyt kyseisessä kapakassa.


title: Deuteronomium (yhtye)

text: Loppuunmyydyt "Tribal Eagle" -ep ja "Street Corner Queen" -albumi julkaistiin samana vuonna uudelleen digipak-painoksena, joka sisälsi Studio Watercastlessa äänitetyn coverkappaleen yhdysvaltalaisen punk-thrash metal -yhtye One Bad Pigin kappaleesta "Red River".


title: Deuteronomium (yhtye)

text: Deuteronomium esiintyi ulkomailla ensimmäisen kerran 27. kesäkuuta 1999 Hollanissa, Goudan nuorisoseurakunnassa. Kolme päivää myöhemmin se esiintyi Rotterdamin Nighttown-klubilla, ja toimi lämmittely-yhtyeenä australialaisyhtye Mortificationille, joka oli juuri aloittanut "Hammer of God" -kiertueensa. Manu Lehtisen järjestelyillä Mortification esiintyi neljää päivää myöhemmin Suomessa, Tampereen Tullikamarin Pakkahuoneella, jossa Deuteronomium toimi toistamiseen Mortificationin lämmittely-yhtyeenä. 11. joulukuuta Deuteronomium soitti Kouvolan "Winter Metal Fest" -tapahtumassa Immortal Soulsin, No Man's Bandin ja Prophesyn kanssa.


title: Deuteronomium (yhtye)

text: 25. maaliskuuta 2000 Deuteronomium soitti Ruotsissa, Klubbenilla Bobfest-tapahtumassa, tunnettujen yhtyeiden kuten Antestorin, Crimson Moonlightin, Veni Dominen ja Sanctifican kanssa. Vielä tuolloin Bobfestit olivat Euroopan ainoat tunnetut kristilliset metallifestivaalit. Kesäkuussa yhtye palasi Rotterdamiin, jossa he soittivat 30. päivä "Baroegissa", jolla on "saatanallisen rockklubin" maine. Deuteronomium oli ensimmäinen kristillinen yhtye, joka soitti tuossa klubissa. Seuraavana päivänä yhtye suuntasi toistaiseksi viimeisen kerran Norjaan, jossa se soitti pääesiintyjänä isoilla Seaside-festivaaleilla yhtyeiden kuten Narnia, Silver ja Newsboys kanssa. Tässä vaiheessa Deuteronomium oli jo suhteellisen iso nimi kristillisissä metallipiireissä sekä kohtalaisen tunnettu maallisissa piireissä.


title: Deuteronomium (yhtye)

text: Vuoden 2000 puolella Miika Partala ilmoitti jättävänsä yhtyeen, kuten teki myös Janne-Jussi Kontoniemi. He kuitenkin päättivät soittaa loput sovitut konsertit yhtyeen riveissä. Heinäkuun aikana Deuteronomium soitti kolme konserttia Saksassa: ensin 22. päivä Oelsnitz-Erzebirgen "Heavy und Biker" -klubilla death metal -yhtye Sacrificiumin kanssa. Klubille saapuneet black metal -harrastajat närkästyivät saatuaan tietää, että Deuteronomium on kristillinen yhtye. Sunnuntai 23. päivä yhtye soitti Stuttgartin "Che"-klubilla 30 hengen innostuneelle yleisölle. Konsertissa soittivat myös Sacrificium ja Acoustic Torment. Kolmas esiintyminen tapahtui 20. päivä Gothan alueen maaseudulla, isoilla Freakstock-festivaaleilla. Tapahtumassa soitti myös tunnettu speed-power metal -yhtye Seventh Avenue. Freakstockin esiintyminen jäi Deuteronomiumin viimeiseksi ja merkitsi yhtyeen toimeliaan kauden päättymisen. Deuteronomium hajosi virallisesti vuonna 2001. Manu Lehtinen myi Little Rosen levykauppatoiminnan Lasse Niskalalle ja Päivi Niemelle, jotka perustivat Maanalaisen Levykaupan.


title: Deuteronomium (yhtye)

text: Vuonna 2000 oululainen Markus "Black Raven" Vainionpää voitti Ilmakitaransoiton MM-kisat esittämällä Deuteronomiumin "Crosshope"-kappaleen


title: Deuteronomium (yhtye)

text: Vuosien varrella jäsenet jatkoivat eri teillä: Manu Lehtinen perusti melankolista rockia soittavan Vaskikäärme-yhtyeen, jossa hän laulaa ja soittaa bassokitaraa; Miika Partala taas vaikutti ja vaikuttaa edelleen rock- ja metalliyhtyeissä No Man's Band, Stoner Kings, Icon Clan ja Feiled.


title: Deuteronomium (yhtye)

text: Vuonna 2006 Deuteronomium osoitti elonmerkkejä, kun Keuruulla järjestettävät, Helsingin Sanomien Nyt-liitteen mukaan Suomen suurimmat päihteettömät juhannusfestivaalit, OHM-Festit ilmoittivat Deuteronomiumin pääesiintyjikseen. Yhtye ilmoitti tekevänsä yhden ainoan konsertin sen kummemmin aloittamatta uudelleen uraansa. Lähes puolitoistatuntisen konserttinsa aikana yhtye soitti tunnetuimpia kappaleitaan "Tribal Eaglea", "Spell of Hellia", "Red Riveria" ja "Black Ravenia" myöten. Konsertissa oli mukana runsaasti yleisöä sekä videokuvausryhmä: Deuteronomium oli päättänyt kuvauttaa keikasta live-DVD:n. Tapahtumassa julkaistiin "Maanalaisen Levykaupan" kautta uusintapainos loppuunmyydystä "Street Corner Queen" ja "Tribal Eagle" -yhteisalbumista uudella ulkoasulla.


title: Deuteronomium (yhtye)

text: 24. joulukuuta Deuteronomium ilmoitti kotisivuillaan jatkavansa yhtyetoimintaa ja soitti Immortal Metal Fest -tapahtumassa 19. toukokuuta 2007. Maaliskuussa 2008 Deuteronomium äänitti ensimmäisen uuden albuminsa sitten 1999 ilmestyneen "Here to Stayn". "From the Midst of the Battle" julkaistiin 13. elokuuta 2008 Bullroser Recordsilla. Albumilla vierailevat muiden muassa Christian Palin (Random Eyes), Oula Siipola (Lumina Polaris), Mikko Härkin (ex-Sonata Arctica, Mehida) ja Claudio Enzler (Sacrificium). Tyyliltään nykyinen musiikki on perinteistä melodista death metalia ja thrash metalia.


title: Deuteronomium (yhtye)

text: 24. heinäkuuta 2008 albumin kappaleita soitettiin Metalliliitto-radio-ohjelmassa, ja juontaja Matti Riekki sanoi siitä: "Voisin julistaa tämän levyn kuluvan vuoden parhaimpien joukkoon." Julkaisuviikolla 34 "From the Midst of the Battle" meni sijalle 11 Suomen virallisella listalla. Albumi sai yleisesti hyviä arvioita musiikkiviestimiltä. Julkaisun jälkeen yhtye esiintyi Hollannissa Flevo Festival -tapahtumassa, ja teki joulukuussa Immortal Soulsin kanssa 12. konsertin kiertueen seitsemässä maassa. Huhtikuussa 2009 yhtye julkaisi vinyyli-EP:n "Retaliatory Strike". Deuteronomium esiintyi myös isommilla festivaaleilla: Tampereen Sauna Open Air -festivaaleilla 5. kesäkuuta 2009 ja Turun DBTL -festivaaleilla 1. elokuuta 2009. Loppuvuodesta 2009 Deuteronomium vieraili ensimmäistä kertaa urallaan Euroopan ulkopuolella tehden yhdeksän konserttia käsittävän kiertueen Meksikossa.


title: Deuteronomium (yhtye)

text: Helmikuussa 2011 yhtye tiedotti, että seuraavan albumin nimeksi tulee "". Lehtisen mukaan se on konseptialbumi, joka käsittelee brittiläisen runoilijan ja papin John Donnen (1572-1631) kirjaa "Devotions upon Emergent Occasions". Levyn musiikki on suorasukaisempaa ja nojaa vahvemmin thrash metalliin huutolyriikoin. Tämä tyyli ei ollut kaikkien fanien helppo niellä.


title: Deuteronomium (yhtye)

text: Sen sijaan "The Amen" (2013) palasi Deuteronomiumin death metal -juurille. Levyllä on huomattavissa myös doom, thrash ja groove metallivaikutteita. Miika Partalan mukaan kyseessä on ”vanhan liiton keskitempoista blackia ja vanhatestamentillista paatosta”. Partalan kirjoittamat sanoitukset pohjautuvat vahvasti Raamattuun.


title: Deuteronomium (yhtye)

text: 2013 bändi vietti myös 20-vuotisjuhlavuotta ja keikkaili muun muassa Etelä-Amerikassa, jossa yhtyeen vahvin fanikanta. Varsinainen 20-vuotisjuhlashow oli Vappugospelissa. Tämän lisäksi bändi kiersi Suomea Drottnarin ja Pantokratorin kanssa.


title: Deuteronomium (yhtye)

text: Bändi on lopettanut keikkailun ja viettänyt hiljaiseloa muuttuneiden elämäntilanteiden vuoksi.EP:tDVD:t


title: Miracle (Foo Fightersin kappale)

text:
Miracle on amerikkalaisen rockyhtye Foo Fightersin vuonna 2006 julkaistu single, joka julkaistiin yhtyeen albumin "In Your Honorin" akustisella CD:llä. Kappale on ainut yhtyeen albumin akustiselta puolelta julkaistu single.
Kappaleessa soittaa pianoa John Paul Jones, joka soitti aikoinaan bassoa brittiläisessä yhtyeessä Led Zeppelinissä. John Paul soittaa myös mandoliinia "In Your Honor" -albumin kappaleessa "Another Round".


title: Arto Viitaniemi

text: Arto Viitaniemi (s. 1947, Ikaalinen) on suomalainen poliitikko ja metallityöläinen. Viitaniemi oli Suomen kommunistisen puolueen pääsihteeri vuosina 1990–2010 ja Järvenpään kaupunginvaltuutettu 1980-luvun alussa (SKDL) ja 2005–2008 (SKP). Viitaniemi on koulutukseltaan sorvari ja hän toimi 1970- ja 1980-luvuilla Metallityöväen liiton valtuustossa. Viitaniemi kuuluu -tiedotuskeskuksen hallitukseen.


title: Ilpo Hakasalo

text: Ilpo Uolevi Hakasalo (27. maaliskuuta 1937 Helsinki – 5. tammikuuta 2006 Helsinki) oli Yleisradion musiikkitoimittaja, joka oli perehtynyt erityisesti kotimaiseen iskelmä- ja populaarimusiikkiin. Laajan asiantuntemuksensa vuoksi häntä kutsuttiin alan piireissä kevyen musiikin käveleväksi tietosanakirjaksi.


title: Ilpo Hakasalo

text: Hakasalo syntyi Helsingissä, mutta jäätyään jo pienenä orvoksi hän varttui tätinsä luona Suolahdessa, jossa kävi koulunsa ja kirjoitti ylioppilaaksi vuonna 1956. Hän opiskeli muutaman vuoden Yhteiskunnallisessa korkeakoulussa, minkä jälkeen hän työskenteli mainosalalla.


title: Ilpo Hakasalo

text: Vuonna 1972 hän tuli Yleisradioon, jossa toimitti ja juonsi kevyen musiikin ohjelmia. Kuuntelevan yleisön suosikkijuontaja hänestä tuli Radio Suomen Iskelmäradion kautta. Hän toimitti tätä ohjelmaa vuosina 1986–2002 yhdessä Maarit Niiniluodon kanssa ja keräsi leppoisalla puhetyylillään ja vankalla asiantuntemuksellaan kuuntelijat radion ääreen sunnuntaiaamuisin. Hänellä oli jokaisessa ohjelmassaan jokin aihe, jonka ympärille hän oli tehnyt juontonsa ja valinnut soitettavan musiikin. Aihe saattoi olla muusikon, säveltäjän tai sanoittajan merkkipäivä, kuolema, kuoleman vuosipäivä tai muu ajankohtainen aihe. Myös erilaiset yhtyeet ja muut kokoonpanot sekä myös kevyen musiikin erilaiset ilmiöt olivat aiheita, joista hän kehitteli joka toinen sunnuntai kuuntelijoita kiinnostavan ohjelman. Osansa saivat humppa, tango, rautalankamusiikki sekä Kipparikvartetti, Dallapé-orkesteri ja monet muut.


title: Ilpo Hakasalo

text: Hän toimi useissa viihde- ja musiikkialan järjestöissä erilaisissa luottamustehtävissä. Hänen kirjallisesta tuotannostaan mainittakoon teokset "Malmstenista Marioniin" (1979) ja "Iskelmän kultainen kirja" (1986), viimeksi mainittu yhdessä Peter von Baghin kanssa. Hän kirjoitti myös Helsingin Sanomiin viihdetaiteilijoiden merkkipäivähaastatteluja ja nekrologeja. "Iskelmän kultaisesta kirjasta" hän sai valtion tiedonjulkistamispalkinnon vuonna 1987. Lisäksi hänelle myönnettiin Säveltäjät ja sanoittajat ELVIS ry:n "Prix ELVIS" –palkinto. Palkinto perustettiin 1991 annettavaksi vuosittain henkilölle tai taholle, jonka voidaan katsoa edistäneen kevyen musiikin asemaa suomalaisessa musiikkielämässä. Ilpo Hakasalo oli ensimmäinen palkinnon saaja vuonna 1991. Maarit Niiniluoto sai saman palkinnon vuonna 1996.


title: Ilpo Hakasalo

text: Vuonna 2002 Yleisradion ohjelmistossa toteutettiin mittavia uudistuksia, jolloin Hakasalo lopetti pitkän uransa radiossa ja jäi eläkkeelle. Hän jatkoi vielä joitakin vuosia luottamustehtäviään, mutta vähitellen hän katkaisi kaikki yhteydet ystäviinsä ja työtovereihinsa ja erakoitui täysin. Hän kuoli asunnossaan tammikuussa 2006. Ilpo Hakasalo löydettiin asunnostaan kuolleena 1. kesäkuuta 2006. Kuolinpäiväksi on väestötietoihin merkitty 5. tammikuuta 2006. Hakasalolla ei ollut lähiomaisia ja hänet siunattiin kesäkuussa 2006 hiljaisuudessa Hietaniemen uurnalehtoon.


title: Ilpo Hakasalo

text: Vuonna 2008 perustettiin Kullervo Linnan Säätiön yhteyteen Ilpo Hakasalo -palkinto. Se jaetaan säätiössä alusta asti vaikuttaneen Hakasalon perintövaroista. Palkinto on tunnustus populaarimusiikin aseman, arvostuksen ja tunnettuuden edistämistyöstä. Ensimmäisen palkinnon sai dosentti ja kulttuuritutkija Pekka Gronow.


title: Sojuz 13

text: Sojuz 13 oli toinen uusitun Sojuz-avaruusaluksen koelento. Lennon radiokutsu oli Кавказ, Kaukasus. Laukaisu tapahtui Baikonurista 18. joulukuuta 1973 kello 11.55.00 UTC. Siinä kokeltiin suurta kameraa tähtitieteellisiä ja maan kaukokartoitusmittauksia varten. Paluu tapahtui noin 8 vuorokautta myöhemmin.


title: Sojuz 14

text: Sojuz 14 oli osa Neuvostoliiton sotilaallista Almaz-avaruusohjelmaa. Avaruuslento keskittyi siihen miten ihminen kestää avaruuslentoa.


title: Sojuz 14

text: Laukaisu tapahtui Baikonurista 3. heinäkuuta 1974 kello 18.51.08 UTC. Lennon radiokutsu oli Беркут, maakotka. Miehistö testasi sopisiko Saljut 3 -avaruusasema tiedusteluun. Lento kesti vajaat 16 vuorokautta.


title: Sojuz 14

text: Jälkikäteen etenkin niin sanottuja sotilaallisia miehitettyjä lentoja on arvosteltu siitä, että niiden miehistöt vain lensivät avaruuteen eivätkä tehneet asemalla mitään hyödyllistä.


title: Sojuz 15

text: Sojuz 15 oli toinen Saljut 3 -avaruusasemalle tehty lento.


title: Sojuz 15

text: Lennon radiokutsu oli Дунай, Tonava. Laukaisu tapahtui Baikonurista 26. elokuuta 1974 19:58:05 UTC. Kahden hengen lento epäonnistui, kun automaattinen telakointi asemaan epäonnistui ja manuaalisen telakoinninkin jäädessä ajoaineen vähyyden takia tekemättä. Lento kesti siksi vain kaksi vuorokautta.


title: Titanomyrma

text: Titanomyrma on sukupuuttoon kuollut muurahaisten heimoon kuuluva suku, joka eli paleogeenikaudella eoseeni-epookin aikana. Sukuun luetaan kolme lajia: "T. giganteum", "T. simillimum" ja "T. lubei". Suvun lajien fossiileja on löydetty Yhdysvalloista ja Saksasta, ja ne kuuluvat suurimpiin tunnettuihin muurahaisiin. "T. giganteum" ja "T. simillimum" tunnetaan Messelin savikivestä Saksasta löydetyistä fossiileista. "Titanomyrma lubei" on löydetty Green River -kerrostumasta Wyomingista, Yhdysvalloista. "Titanomyrman" nimi tarkoittaa jättimäistä muurahaista.


title: Titanomyrma

text:
"T. giganteumin" on "Titanomyrma"-lajeista suurin, ja suurin tunnettu muurahaislaji. "T. giganteumin" työläiset olivat 1–3 senttimetriä ja kuningattaret suurimmillaan jopa 5,5 senttimetriä pitkiä. Kuningatarten siipien kärkiväli saattoi olla 13 senttimetriä. "Titanomyrma lubei"-kuningattaren pituus on yli 5 senttimetriä.
Titanomyrma kuuluu sukupuuttoon kuolleeseen alaheimoon Formiciinae. "Titanomyrma giganteumin" ja "Titanomyrma simillimum" luokiteltiin aluksi sukuun "Formicium". Tämä suku oli kuitenkin alun perin kuvattu pelkkien eoseeni-epookin ajan kerrostumista Yhdistyneestä kuningaskunnasta ja Yhdysvalloista löytyneiden etusiipien perusteella lajeiksi "Formicium brodiei", "Formicium mirabile" ja "Formicium berryi". Uudet kokonaiset fossiilit oli luokiteltu "Formicium"-sukuun sillä niiden siipisuoet olivat samantyyppiset.


title: Titanomyrma

text: Vuonna 2011 S. Bruce Archibaldin johtama tutkijaryhmä katsoi että tämä luokittelu oli ongelmallinen sillä muurahaisten tunnistaminen tarkasti pelkän siiven perusteella ei ole kovin luotettavaa. He huomauttivat tutkimuksessaan, että "Formicium"-siipien välinen kokovaihtelu saattoi olla vain lajin sisäistä vaihtelua kuhnurien ja kuningattarien välillä ja lisäksi suoniston muuntelu yhden "”Formicium” giganteumin" -kuningattaren vasemman ja oikean siiven välillä vastasi "F. brodiei" ja "F. berryi" siipien vaihtelua. Lisäksi nykylajien luokittelussa siipiä ei myöskään juurikaan käytetä niiden suuren vaihtelun, työläisten siivettömyyden ja muurahaissiipien vähäisen tutkimuksen vuoksi.


title: Titanomyrma

text: Tästä syystä he katsoivat että "Formicium"-sukuun tulisi luokitella vain irrallisten siipien fossiilit, jotka ovat Formiciinae-alaheimon muurahaisista peräisin. He nimesivät samassa tutkimuksessa "Titanomyrma lubei"-lajin ja siirsivät "”Formicium” giganteumin" ja "”Formicium” simillimumin" "Titanomyrma"-sukuun.


title: Tongatapusaaret

text: Tongatapusaaret on Tongan eteläisin saariryhmä. Se sijaitsee noin 3 000 kilometriä Sydneystä koilliseen.


title: Tongatapusaaret

text: Tongatapusaarten yhteenlaskettu pinta-ala on 350 km². Saariin kuuluu muun muassa Tongatapu, jonka pohjoisrannikolla sijaitsee Tongan pääkaupunki Nukuʻalofa.


title: Tongatapusaaret

text: Tongatapun lisäksi Tongatapusaaria ovat Atata, Fafa, Pangaimotu, Malinoa, Onevai, Ata, Fukave, ʻEua, 'Eua Iki, Kalau ja Kanatea.


title: Tommy Kiviaho

text: Tommy Kiviaho (s. 27. kesäkuuta 1971 Helsinki) on entinen jääkiekkopelaaja, pelipaikaltaan hän oli hyökkääjä. Hän on Kiekko-Espoon kasvatti, jossa hän aloitti liigauransa kaudella 1988–1989. Hänet muistetaankin parhaiten Espoossa, koska hän pelasi suurimman osan Suomen urastaan Kiekko-Espoossa sekä Espoon Bluesissa.


title: Tommy Kiviaho

text: Viimeiset vuotensa Kiviaho pelasi Itävallan Lustenaussa jossa hän tehtaili kaudella 2006–2007 39 ottelussa huikeat tehopisteet 51+63=114 ja viimeisellä kaudellaan 2007–2008 39 ottelussa tehot 44+61=105.


title: KSOY Areena

text: KSOY Areena on Kotkassa Rauhalan kaupunginosassa sijaitseva jäähalli. Halli valmistui vuonna 2005. Se on tunnettu aikaisemmin myös edellisten sponsorien mukaan Nordicbet Areenana (2005–2007), KYMP Areenana (2007–2010), Expert Areenana (2010–2012) ja Ilona Areenana (2012–2017). Jäähalli toimii kaudella 2017–2018 Suomi-sarjassa pelaavan jääkiekkojoukkue Kotkan Titaanien kotihallina. Muista seuroista jäähallia käyttävät myös Titaani-Juniorit ry, Kotkan Jääkiekkoerotuomarit ry sekä Kotkan Taitoluistelu ry. Hallia käytetään myös erilaisten messujen ja tapahtumien näyttelytilana.


title: KSOY Areena

text: Jäähallin yleisökapasiteetti on 1 958 katsojaa, joista 1 020 on istumapaikkoja, 928 seisomapaikkoja ja 10 invapaikkoja. Kaukalon koko on 27 × 58 metriä. Jäähallin vieressä sijaitsee harjoitushalli, jonka kaukalon koko on 26 × 56 metriä ja yleisökapasiteetti 100 henkilöä.


title: Mariana Handler

text: Mariana Handler (s. 30. huhtikuuta 1980 Östersund, Ruotsi) on ruotsalainen hiihtäjä, jonka seurana on Aasarna IK. Handler on kilpaillut vuodesta 1997 asti, jolloin hän kilpaili nuorten maailmanmestaruudesta Kanadassa. Vuonna 2006 Handler ilmoitti lopettavansa uransa. Hän oli aikaisemmin sanonut lopettavansa kilpaa hiihtämisen, kun se ei enää tuntuisi hauskalta. Niinpä hän päätti lopettaa. Urallaan hän starttasi yhteensä 35:een maailmancupin lähtöön.


title: Mariana Handler

text: Handler harrastaa hirvenmetsästystä ja kalastusta. Hän on käynyt yliopiston.


title: Lorentzin kansallispuisto

text: Lorentzin kansallispuisto sijaitsee Indonesiassa Papuan provinssissa. Kansallispuisto on Etelä-Aasian suurin luonnonsuojelualue, kooltaan 2,5 miljoonaa hehtaaria. Se esittelee monipuolisesti Uuden-Guinean biodiversiteettiä; itse asiassa se on yksi maailman runsaslajisimmista kansallispuistoista. Puiston alueella on kaikki eri korkeuksilla tavattavat biotyypit rannikon mangrovesoista korkealle vuoristoon. Se on Unescon maailmanperintökohde.


title: Ville Nousiainen

text: Ville Nousiainen (s. 5. joulukuuta 1983 Kouvola) on suomalainen uransa lopettanut maastohiihtäjä, joka edusti seuratasolla Kouvolan Hiihtoseuraa. Nousiainen on maastohiihdon kaksinkertainen pronssimitalisti Liberecin MM-kisoista vuodelta 2009.


title: Ville Nousiainen

text: Nousiaisen paras saavutus nuorten MM-kilpailuissa oli 30 kilometrin yhteislähdön seitsemäs sija vuonna 2003. Kautta 2005–2006 varjosti hänen kohdallaan välilevyn pullistuma. Nousiainen edusti Suomea Torinon talviolympialaisissa 2006. Hän hiihti viimeisenä kisapäivänä 50 kilometrin vapaan, mutta joutui keskeyttämään.


title: Ville Nousiainen

text: Kaudella 2006–2007 Nousiainen nousi askeleen lähemmäksi maailman huippua. Hän sijoittui Sapporon MM-hiihdoissa kymmenenneksi 50 kilometrin perinteisen tyylin kilpailussa. Nousiainen oli myös mukana kuudenneksi sijoittuneessa Suomen viestijoukkueessa. Vapaalla tyylillä hiihdetyssä parisprintissä Nousiainen oli Sami Jauhojärven kanssa yhdestoista. Lisäksi hän sijoittui 15 kilometrin vapaan kilpailussa 21:ksi ja yhdistelmäkilpailussa 24:nneksi. Nousiainen hiihti kauden aikana kahdesti kymmenen parhaan joukkoon maailmancupissa: hän oli kuudes Davosissa 15 kilometrin vapaan tyylin kilpailussa ja yhdeksäs Holmenkollenin perinteikkäässä 50 kilometrin perinteisen tyylin kilpailussa.


title: Ville Nousiainen

text: Maailmancup-kaudella 2007–2008 Nousiainen sijoittui toiseksi 30 kilometrin vapaan hiihtotavan yhteislähtökilpailussa Rybinskissä ja kolmanneksi 15 kilometrin perinteisen kilpailussa Otepäässä. Hän osallistui myös Tour de Ski -kilpailuun sijoittuen 19:nneksi. Liberecin MM-kilpailuissa 2009 hän saavutti Sami Jauhojärven kanssa pronssia parisprintissä ja hiihti ankkuriosuuden pronssia saaneessa Suomen viestijoukkueessa. Lisäksi hän oli yhdistelmäkilpailussa kahdeksastoista ja 50 kilometrin vapaan kilpailussa 26:s.


title: Ville Nousiainen

text: Nousiainen sijoittui Vancouverin olympialaisissa 2010 15 kilometrin vapaan hiihtotavan kilpailussa 13:nneksi. Lisäksi hän kuului viidenneksi sijoittuneeseen Suomen viestijoukkueeseen ja oli parisprintissä Lasse Paakkosen kanssa kymmenes. Hiihdon MM-kilpailuissa 2011 hän oli 15 kilometrin perinteisen hiihtotavan kilpailussa kahdeksas, 50 kilometrillä 26:s, parisprintissä Sami Jauhojärven kanssa viides ja kuului neljänneksi sijoittuneeseen Suomen viestijoukkueeseen. Val di Fiemmen MM-kilpailuissa 2013 hän sijoittui 15 kilometrin vapaan kilpailussa 26:nneksi ja hiihti toisen osuuden Suomen viidenneksi sijoittuneessa viestijoukkueessa.


title: Ville Nousiainen

text: Nousiainen sijoittui Tour de Skin 2013–2014 kokonaiskilpailussa 13:nneksi. Sotšin olympialaisissa 2014 hän oli vapaan hiihtotavan sprintissä 24:s ja 15 kilometrin perinteisellä 28:s. Falunin MM-kilpailuissa 2015 hän sijoittui Martti Jylhän kanssa vapaan hiihtotavan parisprintissä viidenneksi.


title: Ville Nousiainen

text: Nousiainen lopetti uransa maastohiihtäjänä keväällä 2018. Ville Nousiainen on naimisissa hiihtäjä Mona-Liisa Nousiaisen (o.s. Malvalehto) kanssa. Pariskunnalla on vuonna 2010 syntynyt tytär.


title: Balin pommi-iskut 2002

text: Balin pommi-iskut 2002 tapahtuivat Kutan turistialueen yökerhossa Balin saarella Indonesiassa 12. lokakuuta 2002. 202 ihmistä kuoli ja 209 haavoittui. Iskut olivat tuhoisin terrori-isku Indonesian historiassa. Suurin osa uhreista oli turisteja ja heistä 88 oli kotoisin Australiasta.


title: Balin pommi-iskut 2002

text: 9. marraskuuta 2008 kolme pääsyyllistä teloitettiin ampumalla Nusakambanganin vankilassa.


title: Fernando Romeo Lucas García

text: Kenraali Fernando Romeo Lucas García (4. heinäkuuta 1924 – 27. toukokuuta 2006) oli Guatemalan presidentti 1. heinäkuuta 1978 – 23. maaliskuuta 1982. Vaikka hänet valittiinkin näennäisen demokraattisesti, oppositiopoliitikkojen murhat saavuttivat hälyttävät mittasuhteet. Hänen kaudellaan 31. tammikuuta 1980 poliisi valtasi Espanjan suurlähetystön, jota opiskelijat ja työväenliikkeen aktivistit pitivät hallussaan. Tapauksessa kuoli 37. Lucas Garcían syöksi lopulta vallasta kenraali Efraín Ríos Monttin vallankaappaus.


title: Fernando Romeo Lucas García

text: Lucas García valmistui sotilasakatemian Escuela Politécnicasta 1949. Hänestä tuli 1975 armeijan komentaja ja myöhemmin puolustusministeri.


title: Fernando Romeo Lucas García

text: Lucas García asui maanpaossa Venezuelassa 1980-luvulta lähtien. Guatemalan hallituksen asettamat kaksi komissiota keräsivät todisteita, joiden mukaan hän oli junttineen vastuussa 130 000 ihmisen kuolemasta.


title: Fernando Romeo Lucas García

text: Vuonna 1999 Espanjan korkein oikeus nosti syytteen häntä vastaan mayojen kidutuksesta ja kansanmurhasta, mutta Venezuelan korkein oikeus hylkäsi karkotuspäätöksen 2005 ja sanoi todisteiden olevan riittämättömät. Syytteet perustuivat guatemalalaisen Nobelin rauhanpalkinnon saajan Rigoberta Menchún todistukseen.


title: Fernando Romeo Lucas García

text: Lucas García kuoli sairaalassa Venezuelan Puerto la Cruzissa, jossa hän oli asunut 12 vuotta kärsien Alzheimerista ja siihen liittyvistä sairauksista.


title: Pekka Saravo

text: Saravo pelasi Tapparassa juniorijoukkuessa monta vuotta. Kaudella 1998–1999 hän kävi pelaamassa I-divisioonassa Diskoksen joukkueessa, mutta palasi seuraavaksi kaudeksi Tapparan A-junioreihin. Miesten SM-liigassa Saravo debytoi kaudella 2000–2001. Kaksi ensimmäistä liigakautta toivat Saravolle heti kaksi SM-hopeaa. Kauden 2002–2003 aikana Saravo kehittyi selvästi ja kohosi Tapparan luottopuolustajien joukkoon, minkä ansiosta hän sai myös uuden kahden vuoden sopimuksen. Keväällä 2003 Tappara voitti Suomen mestaruuden, joka oli Saravon kolmas SM-mitali.


title: Pekka Saravo

text: Viiden Tappara-kauden jälkeen Saravo teki kahden vuoden sopimuksen Elitserienin Luleå HF:n kanssa. Luulajassa Saravo lukeutui joukkueen avainpelaajiin ja sai vielä 1+1-vuotisen jatkosopimuksen keväällä 2007. Optiovuodesta huolimatta Saravo siirtyi Luleåsta Linköpingiin kaudeksi 2008–2009. Keväällä 2009 Saravo ja Tappara julkaisi kuuden vuoden sopimuksen, joista tosin kahdella kaudella Saravo saa pelata ulkomailla. Helmikuussa 2015 Saravo ja Tappara solmivat 1+1 -vuotisen jatkosopimuksen.


title: Pekka Saravo

text: Saravo nousi kaudella 2002–2003 maajoukkueen rinkiin mukaan. Hän pelasi ensimmäiset maaottelunsa Euro Hockey Touriin kuuluvassa Baltika-turnauksessa Moskovassa. Tämän jälkeen Saravo esiintyi säännöllisesti maaotteluissa kauteen 2008–2009 saakka.


title: Pekka Saravo

text: MM-kisoihin Saravo valittiin ensimmäisen kerran vuonna 2004. Hänen kisapassiaan ei kuitenkaan vielä tuolloin leimattu ja hän ei pelannut ainoassakaan ottelussa. Saravo on päässyt myös pelaavaan joukkueeseen seuraavina vuosina. Hän edusti Suomea MM-kisoissa 2005, 2006 ja 2007. Vuodelta 2007 Saravolta on MM-hopeaa ja vuodelta 2006 MM-pronssia. Vuoden 2008 kisoista Saravo putosi kisojen aattona.Saravo nousi kulttimaineeseen kevään 2016 liigafinaalien yhteydessä, kun Mansesteri teki hänestä finaalien alla kappaleen, joka keräsi lyhyessä ajassa yli 1 000 000 kuuntelua Youtubessa.


title: Nicholas Otaru

text: Nicholas Otaru (15. heinäkuuta 1986 Turku) on suomalainen entinen jalkapalloilija. Hän pelasi oikeana laitalinkkinä tai laitapuolustajana.


title: Nicholas Otaru

text: Otaru syntyi Turussa, josta hän muutti 2-vuotiaana nigerialaisen isänsä, suomalaisen äitinsä ja kahden sisarensa mukana Espooseen. Jalkapallon Otaru aloitti FC Kasiysissä 7-vuotiaana. FC Honkaan hän siirtyi kaudelle 2006 FC Espoon riveistä. Debyyttikaudellaan hän pääsi vaihdosta kentälle 15 kertaa. Ensimmäistä kertaa avauskokoonpanossa hän esiintyi 4. heinäkuuta 2007, jolloin hän viimeisteli myös ensimmäisen liigamaalinsa voitokkaassa ottelussa Turun Palloseuraa vastaan.


title: Nicholas Otaru

text: Otaru teki ensimmäisen maalinsa alle 21-vuotiaiden maajoukkueessa 2. kesäkuuta 2008 pelatussa ottelussa Suomen voittaessa Puolan 1-0.


title: Puškinin piiri

text: Puškinin piiri () on hallintopiiri Pietarissa Venäjällä. Se sijaitsee Pietarin eteläosassa. Pohjoisessa se rajoittuu Frunzen ja Moskovan piireihin, idässä Kolpinan piiriin, lännessä Leningradin alueen Lomonosovin piiriin sekä etelässä Leningradin alueen Tusinan ja Hatsinan piireihin. Asukkaita on vuoden 2002 väestönlaskennan mukaan 118 200 henkeä, joista yli 70 % asuu Puškinin kaupungissa.


title: Puškinin piiri

text: Puškinin piiriin kuuluu viisi kuntaa:


title: Puškinin piiri

text: Puškin ja Pavlovsk ovat statukseltaan kaupunkeja, muut taajamia.


title: Puškinin piiri

text: Piirihallinnon päämies on Vjatšeslav Koržov.


title: Ulkomaankaupan vaihtosuhde

text: Ulkomaankaupan vaihtosuhde tarkoittaa talouden vientihintojen suhdetta tuontihintoihin. Siihen vaikuttavat hintojen muutokset kansainvälisillä markkinoilla sekä ulkomaankaupan rakenteen muutokset. Vaihtosuhteen paraneminen on valtiolle hyödyllistä siinä mielessä, että vanhalla viennin määrällä voidaan kattaa entistä suurempi tuonti.


title: Ulkomaankaupan vaihtosuhde

text: Prebisch-Singer-teesin mukaan vaihtosuhde alkutuotteiden ja valmistettujen hyödykkeiden välillä tyypillisesti heikkenee ajan myötä. Sen mukaan alkutuotteita vievät maat, kuten kehitysmaat, joutuvat vähentämään tuontiaan. Teesin kehittivät toisistaan riippumatta taloustieteilijät Raúl Prebisch sekä Hans Singer 1950-luvulla. Prebisch esitti edelleen, että kehitysmaiden tulisi monipuolistaa talouksiaan sekä vähentämään riippuvuuttaan alkutuotteiden viennistä kehittämällä teollisuuttaan.


title: Dead Can Dance

text: Dead Can Dance on altto Lisa Gerrardin ja baritoni Brendan Perryn muodostama australialainen musiikkiyhtye. Se toimi alun perin vuosina 1981–1998 ja perustettiin uudelleen 2005. Yhtye on historiansa aikana kokeillut useita erilaisia musiikkityylejä.


title: Dead Can Dance

text: Dead Can Dance perustettiin Melbournessa, mutta sen jäsenet muuttivat Lontooseen, jossa yhtye sai levytyssopimuksen 4AD-levy-yhtiöltä. Yhtyeen ensimmäinen albumi oli "Dead Can Dance" (1984). Yhtye suunnitteli vuonna 1998 seuraajaa "Spiritchaser"-levylle (1996), mutta projekti jäi kesken yhtyeen hajottua. Ainoa valmiiksi saatu kappale oli "The Lotus Eaters", joka on myöhemmin julkaistu muilla levyillä.


title: Dead Can Dance

text: Dead Can Dance perustettiin uudelleen kiertuetta varten 2005.


title: Dead Can Dance

text: 2012 oli aktiivinen vuosi Dead Can Dancelle. Kesäkuussa ilmestyi "Live happenings I-V" ja elokuussa studioalbumi "Anastasis". Yhtyeen maailmankiertue saapui Eurooppaan loppukeväästä 2013.


title: Alt.atheism

text: alt.atheism on Usenet-keskusteluryhmä, jossa keskustellaan ateismista. alt.atheism FAQ:n mukaan ryhmän tarkoituksena on keskustella ateismista sekä ateismiin liittyvistä aiheista, kuten uskonnosta kouluissa, ateistien syrjinnästä ja siitä missä määrin uskonto on vaaraksi yhteiskunnalle ja yksilölle.


title: Alt.atheism

text: alt.atheismiin liitty löyhästi viisi muuta keskusteluryhmää:Keskusteluryhmässä on paljon erityisesti kristillisten fundamentalistien trollausta. Eräs keino trollien käsittelemiseen on satiiri, jota harjoitetaan muun muassa palvomalla ”Näkymätöntä vaaleanpunaista yksisarvista” ja keskustelemalla avoimesti ilkeästä ateistien salaliitosta ("Evil Atheist Conspiracy"). Molemmat käsitteet ovat tulleet tunnetuksi julkisuudessa.


title: Rentun ruusu (albumi)

text: Rentun ruusu on Irwin Goodmanin vuonna 1988 valmistunut LP-levy. Albumi sisältää monia Goodmanin tunnetuimpia kappaleita, kuten nimikappaleen ”Rentun ruusu”, ”Ostoskeskus ja krouvi” ja levyn päättävä ”Viimeinen laulu”. "Rentun ruusu" on suosituin Irwinin LP-levyistä, ja sitä on myyty yli 125 000 kpl, mikä on oikeuttanut tupla-platinalevyyn.


title: Rentun ruusu (albumi)

text: A-puoli


title: Rentun ruusu (albumi)

text: B-puoli


title: Jenny Upari

text: Jenny Upari (o.s. Kilpiäinen, ent. Nuotio, 30. tammikuuta 1882 – 9. huhtikuuta 1948) oli SDP:n kansanedustaja vuosina 1907–1908. Upari oli nuorin ensimmäiseen eduskuntaan valituista kansanedustajista ja ensimmäinen, joka jäi tehtävästä äitiyslomalle.


title: Jenny Upari

text: Jenny syntyi vuonna 1882 viipurilaisen lajittelija Alexanter Kilpiäisen ja Maria Myllysen tyttäreksi. Nuoruusiässä hän aloitti työt kutojana, ja ammatin kautta hän sai poliittisen herätyksen.


title: Jenny Upari

text: Viipurin Työväenyhdistyksen jäseneksi Jenny liittyi 16-vuotiaana, ja hän vaikutti muun muassa kutojien ammattiosastossa ja Viipurin sosialidemokraattisessa naisyhdistyksessä. Sosialidemokraattisen Työläisnaisliiton liittotoimikunnassa Upari oli vuosina 1905–1907, ja liiton sihteeri 1906–1907. Hän osallistui aktiivisesti Venäjän hallituksen vastaiseen toimintaan ennen suurlakkoa 1905.


title: Jenny Upari

text: Suomen ensimmäiset eduskuntavaalit toimitettiin 15.–16.3.1907. Tuolloin Upari oli täyttänyt juuri 25 vuotta. 24 vuoden ääni- ja vaalioikeusikärajan hän oli ylittänyt edellisenä vuonna.


title: Jenny Upari

text: Jenny Upari oli ehdokkaana Kuopion läänin itäisessä vaalipiirissä eli Pohjois-Karjalassa. Vaalien aikaan hän oli toisella kuulla raskaana.


title: Jenny Upari

text: Ennen ensimmäisten valtiopäivien kokoontumista Upari meni naimisiin viipurilaisen poliisin Villehad Nuotion (k. 1913) kanssa. Valtiopäiväasiakirjoihin Uparin ammatiksi kirjattiin "poliisikonstaapelin vaimo".


title: Jenny Upari

text: Ennen syysistuntokauden alkua Upari jätti puhemiehistölle anomuksen äitiyslomasta ja varajäsenen nimeämisestä sen ajaksi (syys- ja lokakuiksi). Puhemies P. E. Svinhufvud jakoi Uparin anomuksen kahtia: varajäsenen nimeämistä hän ei tuonut ollenkaan eduskunnan käsiteltäväksi valtiopäiväjärjestykseen vedoten. Svinhufvudin tulkinnan mukaan varajäsen voitaisi kutsua "ainoastaan silloin kun varsinainen jäsen kokonaan luopuu toimesta".


title: Jenny Upari

text: Eduskunta käsitteli 2. syyskuuta 1907 Uparin pyyntöä saada vapautus valtiopäivätoimesta syys- ja lokakuuksi. Se hyväksyttiin puheitta ja äänestyksittä. Salissa Svinhufvud ei puhunut lainkaan raskaudesta, vaan Nuotion toimittamasta "lääkärintodistuksesta". Ensimmäisessä eduskunnassa oli hyvin vähän poissaoloja ja loma-anomukset yleensä kirvoittivat muutamia puheenvuoroja. Luotiinhan samalla tulevien käytäntöjen perustaa.


title: Jenny Upari

text: Toisten valtiopäivien työskentely keväällä 1908 loppui lyhyeen keisari Nikolai II:n hajotettua eduskunnan. Vuoden 1908 vaaleissa Jenny Upari ei enää ollut ehdokkaana.


title: Jenny Upari

text: Ensimmäisestä avioliitosta Villehad Nuotion kanssa Upari sai kaksi lasta, Voitto Nuotion (1907–1916) ja Kauko Nuotion (1908–1939). Toinen, vuonna 1918 solmittu avioliitto puutarhuri Juho Aleksi Uparin kanssa oli lapseton. Pariskunnalla oli ottotytär Sylva Johanna.


title: Jenny Upari

text: Naisten äänioikeudesta käydyssä keskustelussa erityisesti oli huolettanut nuorten, naimattomien naisten kyky keskittyä yhteiskunnalliseen päätöksentekoon. Uparin tapaus oli varmasti vastustajien mieleen, eivätkä työväenliikkeen naisjärjestötkään siitä pitäneet. Uparin ehdokkuus ja valinta kansanedustajaksi on kuitattu "vahingoksi".


title: Quadrans Muralis

text: Seinäkvadrantti () oli Jérôme Lalanden vuonna 1795 keksimä tähdistö, joka sijaitsi Karhunvartijan ja Ison karhun välissä pohjoisella taivaalla. Tähdistö ei ole enää käytössä, mutta tammikuun alkupäivinä aktiivisimmillaan näkyvä kvadrantidien meteoriparvi on nimetty tähdistön mukaan. Tähdistön nimi tulee instrumentista, jota käytettiin tähtien ja muiden taivaankappaleiden korkeuskulman mittaamiseen. Laite on läheistä sukua sekstantille, jonka mukaan on myös nimetty eteläisellä tähtitaivaalla näkyvä tähdistö.


title: Efraín Ríos Montt

text: José Efraín Ríos Montt (16. kesäkuuta 1926 Huehuetenango, Guatemala – 1. huhtikuuta 2018 Guatemala, Guatemala) oli guatemalalainen kenraali. Hän oli Guatemalan diktaattori vuodesta 1982, jolloin hän nousi valtaan vallankaappauksessa. Puolentoista vuoden kuluttua hänet syrjäytettiin. Myöhemmin hän pyrki valtaan demokraattisin keinoin. Hän kohosi tammikuussa 2001 kongressin puhemieheksi ja oli perustamansa hallitsevan Frente Republicano Guatemaltecon presidenttiehdokas 2003.


title: Efraín Ríos Montt

text: Ríos Montt opiskeli 1950 kadettina Yhdysvaltain School of the Americasissa Panaman kanavavyöhykkeellä. Vuonna 1954 hänellä oli pieni rooli CIA:n järjestämässä vallankaappauksessa vasemmistolaista Jacobo Arbenz Guzmánia vastaan. Presidentti, kenraali Carlos Manuel Arana Osorion aikana hänestä tuli kenraali ja pääesikuntapäällikkö.


title: Efraín Ríos Montt

text: Vuonna 1973 hän erosi tehtävästään Guatemalan Washingtonin-suurlähetystössä pyrkiessään ehdokkaaksi maaliskuun 1974 presidentinvaaliin, jonka hävisi kenraali Kjell Eugenio Laugerud Garcíalle 70 000 äänellä. Ríos Montt sai viran sotilasattašeana Madridista, jossa hän oli vuoteen 1977.


title: Efraín Ríos Montt

text: Ríos Montt syytti vaalitappiostaan katolista papistoa, joka arvosteli häntä katolisten mayojen huonosta kohtelusta, ja syytti pappeja vasemmistolaisten agenteiksi. Hän erosi katolisesta kirkosta 1978 ja liittyi kalifornialaiseen helluntailaiseen Church of the Wordiin.


title: Efraín Ríos Montt

text: Kenraali Ángel Aníbal Guevara voitti 7. maaliskuuta 1982 presidentinvaalit. Hänen oli tarkoitus astua virkaan 1. heinäkuuta, mutta 23. maaliskuuta hän kaappasi vallan tukijoidensa kenraali Horacio Egberto Maldonado Schaadin ja eversti Francisco Luis Gordillo Martínezin tuella ja syrjäytti tuolloin presidenttinä olleen kenraali Fernando Romeo Lucas Garcían. Juntta hajotti kongressin ja kumosi perustuslain. 9. kesäkuuta juntan toiset kaksi jäsentä pakotettiin eroamaan, ja Ríos Montt jäi yksin asevoimien ylipäälliköksi ja puolustusministeriksi.


title: Efraín Ríos Montt

text: Ríos Montt kehitti kansallisen kasvun ja turvallisuuden suunnitelman tavoitteena opettaa kansalle kansallisuustunnetta ja kytkeä köyhät maanviljelijät ja alkuperäisväestö kansaan sillä perusteella, että lukutaidottomuus ja sivistymättömyys altisti heidät kansainväliselle kommunismille.


title: Efraín Ríos Montt

text: Väkivalta laajeni myöhemmin Ríos Monttin aloitettua verisen kampanjan vasemmistosissejä ja heidän tukijoitaan vastaan. Erityisesti mayaintiaaneja tapettiin tuhansittain poltetun maan taktiikkaa soveltaen. Yli 600 kylää tuhottiin, ja muun muassa Plan de Sánchezin kylässä surmattiin 250 c18. heinäkuuta 1982. Alkuperäisväestöä surmattiin yli 10 000 surmattiin maalis–heinäkuussa 1982, ja tuhannet pakenivat rajan yli Etelä-Meksikoon.


title: Efraín Ríos Montt

text: Yhdysvaltain presidentti Ronald Reagan vieraili maassa joulukuussa 1982 ja kutsui Ríos Monttia ”hienoksi ja tinkimättömäksi mieheksi”. Tammikuussa 1983 Reagan myi Guatemalle helikopterien varaosia vakuutettuaan kongressille, että maan ihmisoikeustilanne oli parantunut. Vastineeksi Ríos Montt oli valmis herättämään uudelleen henkiin Keski-Amerikan puolustusneuvoston (Condeca) yhdistääkseen voimat El Salvadorin ja Hondurasin kanssa Nicaraguan vasemmistolaista sandinistahallitusta vastaan.


title: Efraín Ríos Montt

text: Vuoden 1982 lopulla Ríos Montt julisti sodan voitetuksi ja lupasi "katon pään päälle, työtä ja tortillaa" ("techo, trabajo, y tortillas").


title: Efraín Ríos Montt

text: Ríos Monttia vastaan tehtiin hänen vallassaoloaikanaan kolme vallankaappausyritystä. 29. kesäkuuta 1983 hän julisti hätätilan ja ilmoitti heinäkuussa 1984 järjestettävistä vaaleista. 8. elokuuta 1983 kenraali Óscar Humberto Mejía Victores kuitenkin syrjäytti hänet verettömässä vallankaappauksessa.


title: Efraín Ríos Montt

text: Ríos Montt perusti 1989 Frente Republicano Guatemaltecon (FRG). Hän yritti asettua presidenttiehdokkaaksi 1990, mutta perustuslakituomioistuin esti sen. Hän oli kuitenkin FRG:n edustajana kongressissa 1990–2004. Hänet valittiin 1994 yksikamarisen parlamentin puhemieheksi. Koska hän ei itse päässyt presidentiksi, hän tuki Alfonso Portilloa, joka hävisi niukasti 1995 ja voitti 1999.


title: Efraín Ríos Montt

text: Guatemalan perustuslaki kieltää entisiä vallankaappaajia nousemasta uudelleen valtaan vaaleissa, mutta lisäys hyväksyttiin 1986 ja Ríos Monttin kannattajien mukaan sitä ei voi soveltaa taannehtivasti. Hän julkisti ehdokkuutensa 24. heinäkuuta, mikä sai nimen "Jueves Negro". Myöhemmin korkein oikeus hyväksyi hänet ehdokkaaksi, vaikka perustuslakituomioistuin oli estänyt hänen ehdokkuutensa 1990 ja 1995. Kampanjastaan huolimatta Ríos Montt jäi kolmanneksi saatuaan 19,3 prosenttia äänistä.


title: Efraín Ríos Montt

text: Espanja on vaatinut hänen luovuttamistaan tuomittavaksi kansanmurhasta syytettynä.


title: Efraín Ríos Montt

text: Toukokuussa 2013 Ríos Montt tuomittiin 80 vuodeksi vankeuteen kansanmurhasta ja sotarikoksista, mutta tuomio kumottiin kaksi viikkoa myöhemmin perustuslakituomioistuimessa menettelytapavirheen vuoksi.


title: Efraín Ríos Montt

text: Ríos Montt kuoli sydänkohtaukseen 91-vuotiaana 1. huhtikuuta 2018.


title: Vallegrande

text: Vallegrande on pieni kaupunki Santa Cruzin departementissä Boliviassa, 125 kilometriä Santa Cruzista lounaaseen. Kaupunki on Vallegranden provinssin pääkaupunki ja se on paikallisesti merkittävä kauppakaupunki. Se sijaitsee suuressa laaksossa, mistä tulee myös kaupungin nimi.


title: Vallegrande

text: Kaupungissa oli noin 7 800 asukasta vuonna 2001. Vallegranden provinssissa oli noin 27 400 asukasta ja sen pinta-ala oli 6100 km².


title: Länsirintamalta ei mitään uutta (elokuva)

text: Länsirintamalta ei mitään uutta () on Lewis Milestonen ohjaama yhdysvaltalainen sotaelokuvan klassikko vuodelta 1930. Se perustuu Erich Maria Remarquen samannimiseen romaaniin. Sitä pidetään yhtenä parhaista sodanvastaisista elokuvista. Elokuva kertoo ensimmäisen maailmansodan länsirintaman taisteluista saksalaisten sotilaiden näkökulmasta.


text: "Länsirintamalta ei mitään uutta" teki Lew Ayresista tähden ja vakiinnutti Lewis Milestonen aseman kansainvälisestikin merkittävä ohjaajana. Milestone ohjasi myöhemmin vielä kolme sotaelokuvaa (muun muassa "He vaelsivat auringossa", 1945) mutta ne eivät yltäneet tämän elokuvan tasolle. Elokuva aloitti myös George Cukorin elokuvauran, sillä hän oli elokuvan dialogiohjaaja.


text: Voitetut Oscar-palkinnot:


text: Oscar-ehdokkuudet:


text: "The New York Timesin" kriitikot valitsivat elokuvan vuonna 2004 yhdeksi kaikkien aikojen tuhannesta parhaasta.


title: Links 2-3-4

text: Links 2-3-4 (Vasen 2-3-4) on Rammsteinin kymmenes singlejulkaisu. Sille on tehty myös musiikkivideo jossa näytetään, kuinka termiitit hyökkäävät muurahaiskekoon. Henkiin jäävät muurahaiset marssivat tämän jälkeen kostamaan termiiteille ja tappavat ne.


title: Links 2-3-4

text: Saksan CD


title: Links 2-3-4

text: DVD Single


title: Michael Behe

text: Michael J. Behe (s. 18. tammikuuta 1952) on yhdysvaltalainen biokemian professori ja älykkään suunnittelun puolustaja. Behe toimii biokemian professorina Lehighin yliopistossa Pennsylvaniassa ja Discovery Instituten vanhempana jäsenenä. Behe tunnetaan parhaiten palautumatonta monimutkaisuutta koskevista näkemyksistään. Palautumaton monimutkaisuus tarkoittaa, että tietyt biokemialliset rakenteet ovat liian monimutkaisia ollakseen selitettävissä evolutiivisilla mekanismeilla ja ovat sen takia todennäköisesti älykkään suunnittelun lopputulos. Behe on esittänyt näkemyksiään useassa älykkääseen suunnitteluun liittyvässä oikeudenkäynnissä. Näihin lukeutuu "Kitzmiller v. Dover Area School District" (2005), jossa päätettiin, että älykäs suunnittelu on luonteeltaan uskonnollista eikä tieteellistä.


title: Michael Behe

text: Merkittävä enemmistö tiedeyhteisöstä on kiistänyt Behen väittämät solujen keskeisten komponenttien palautumattomasta monimutkaisuudesta, ja hänen oma biologian osastonsa Lehighin yliopistolla on julkaissut virallisen lausunnon, jossa kiistetään Behen näkemykset ja älykäs suunnittelu yleensä.


title: Michael Behe

text: Behe on tullut tunnetuksi palautumattoman monimutkaisuuden ajatuksen kehittäjänä. Behen mukaan monet biokemialliset rakenteet ovat moniosaisia ja monimutkaisia siten, että yksinkertaisempia, luonnonvalinnan valittavissa olevia välimuotoja ei voi olla. Behen ajatus oli, että älykkäät tahot voivat tehdä "palautumattomasti monimutkaisia" järjestelmiä, jotka voidaan tunnistaa älyn aikaansaamiksi. Sen sijaan luonnonvalinta ei voi tuottaa tällaisia järjestelmiä. Behen mukaan tarvitaan "luonnon ulkopuolisia syitä", jotka vaativat naturalistisen tieteen ohittamista.


title: Michael Behe

text: Vuonna 1996 Behe ryhtyi Discovery Instituten "Center for the Renewal of Science and Culturen" (myöhemmin "Center for Science and Culture") vanhemmaksi jäseneksi. Instituutti keskittyi "älykkään suunnittelun" ajatuksen levittämiseen. Samana vuonna Behe julkaisi kirjansa "Darwin's Black Box", josta tuli myyntimenestys. Monet muut tiedeyhteisön edustajat eivät kuitenkaan hyväksyneet Behen väitettä vaan väittivät sen olevan uusittu versio William Paleyn "kelloseppävertauksesta".